Ulaon ni Apostel 16 | Bibel online |Terjemahan Dunia Baru\nUlaon ni Apostel 16:1-40\nDipillit si Paulus ma si Timoteus (1-5)\nParnidaan taringot tu sahalak baoa Makedonia (6-10)\nGabe porsea si Lidia na di Pilippi (11-15)\nSi Paulus dohot si Silas dipenjarahon (16-24)\nTardidi ma penjaga penjara dohot sude donganna sajabu (25-34)\nDisuru si Paulus asa mangangku sala angka pejabat (35-40)\n16 Dung i sahat ma si Paulus di Derbe dohot di Listra. Disi adong ma sahalak sisean na margoar si Timoteus. Boru Jahudi do inangna jala nunga gabe sisean, alai halak Junani do amangna. 2 Dipuji angka dongan na di Listra dohot na di Ikonium do ibana. 3 Didok si Paulus ma naeng togihononna si Timoteus mandongani ibana. Diboan si Paulus ma ibana jala disunat, ai sude do halak Jahudi na di inganan i mamboto na halak Junani amangna. 4 Huhut didalani nasida angka kota i, dipaboa ma tu angka dongan na disi naung tinontuhon ni angka apostel dohot angka sintua na di Jerusalem i jala dijujui ma nasida mangulahon i. 5 Gabe lam togu ma haporseaon ni angka huria i jala lam tamba ma bilangan ni nasida ganup ari. 6 Asing ni i, didalani nasida ma Prigia dohot angka luat na di Galatia. Ai marhite tondi parbadia, diorai do nasida paboahon hata ni Debata di Provinsi Asia. 7 Dung sahat nasida di Misia, naeng laho ma nasida tu Bitinia. Alai marhite tondi parbadia, diorai Jesus ma muse nasida tusi. 8 Gabe ditorushon nasida ma pardalanan ni nasida sian Misia tu Troas. 9 Di borngin i, ro ma tu si Paulus parnidaan. Diida ibana ma sahalak baoa Makedonia jongjong huhut mangelek-elek, ninna ma, “Ro ma ho tu Makedonia, jala urupi ma hami.” 10 Dung mandapot parnidaan si Paulus, marsangkap ma hami naeng laho tu Makedonia. Ai dihilala hami, Debata do na manjou hami asa marbarita tu nasida. 11 Dung i markapal ma hami sian Troas tu Samotrake jala marsogotna i tu Neapolis. 12 Jala sian i borhat ma hami tu Pilippi sada kota jajahan ni Rom, i ma kota na sumurung na adong di Makedonia. Disi ma hami manang na piga ari. 13 Tingki ari Sabbat, laho ma hami tu topi ni sunge na di luar ni harbangan ni kota. Ai dibege hami, adong do disi inganan martangiang. Hundul ma hami jala mangkata-hatai tu angka borua na marpungu disi. 14 Adong ma sahalak borua partiga-tiga abit na piolet, goarna si Lidia. Sian Tiatira do ibana jala sisomba Debata. Tingki ditangihon ibana hami, dibungka Jahowa ma rohana asa dijalo na nidok ni si Paulus. 15 Dung tardidi ibana dohot sude donganna sajabu, dielek-elek ibana ma hami, ninna ma, “Molo pos do rohamuna naung porsea ahu tu Jahowa, ro ma hamu jala tading ma di jabungku.” Sai dielek-elek ibana do hami asa huoloi hami pangidoanna i. 16 Di sada tingki, laho hami tu inganan partangiangan i. Pajumpang ma hami dohot sahalak hatoban borua na sinonggopan ni suru-suruan na jahat. Godang do untung dapot ni angka tuanna sian ulaonna na manjujur nasib i. 17 Sai diihuthon ibana do hami dohot si Paulus, jala gogo ma didok, “Ai angka naposo ni Debata Natumimbul i do halak on, na paboahon dalan haluaon i tu hamu.” 18 Sai dibahen ibana do songon i manang na piga ari. Ujungna jut ma roha ni si Paulus mambege i, diida ma dompak borua i jala didok ma tu suru-suruan na jahat i, “Marhite goar ni Jesus Kristus, hudok ma tu ho, kaluar ma ho sian ibana.” Laos satongkin i, kaluar ma suru-suruan na jahat i. 19 Alai dung diida angka tuanna i naung mago pansarian ni nasida, ditangkup nasida ma si Paulus dohot si Silas jala disarat ma nasida tu pasar tu jolo ni angka na marhuaso.* 20 Diboan nasida ma si Paulus dohot si Silas tu jolo ni angka pejabat pengadilan jala ninna ma, “Manggunturi do angka halak on di kota on. Halak Jahudi do nasida, 21 diajarhon nasida do angka hasomalan na maralo tu uhum, na so boi tajalo manang taihuthon, ai halak Rom do hita.” 22 Jala dohot do natorop i mangalo nasida. Dung diribakkon angka pejabat pengadilan i pangkean ni si Paulus dohot si Silas, disuru ma nasida dipungkuli dohot hau. 23 Dung sae dipungkuli, dipamasuk ma nasida tu penjara jala disuru ma angka panjaga asa manat manjaga nasida. 24 Alani parenta i, dipamasuk panjaga i ma nasida tu penjara parbagasan jala dipasung* ma pat ni nasida. 25 Alai hira-hira di tonga borngin, martangiang ma si Paulus dohot si Silas jala marende ma nasida mamuji Debata. Dibege angka na di penjara i do nasida marende. 26 Tompu ma ro gempa na gogo jala humutur ma penjara i. Satongkin i, bungka ma sude pintu jala malua ma rante ni sude na di penjara i. 27 Tingki tarsunggul panjaga ni penjara i, diida ibana ma nunga bungka sude pintu ni penjara i. Disintak ma podangna, naeng maningkot ma ibana, ai dirimpu do naung lari sude na di penjara i. 28 Alai didok si Paulus ma gogo, “Unang ulahon i, ai dison do hami sude!” 29 Dipangido panjaga penjara i ma asa diboan lampu, dung i marlojong ma ibana tu bagasan. Hitir-hitir ma ibana huhut marsinggang tu jolo ni si Paulus dohot si Silas. 30 Ditogihon ibana ma nasida tu luar jala ninna ma, “Aha do sibahenonku asa malua ahu?” 31 Didok nasida ma, “Haporseai ma Tuan Jesus, asa malua ho dohot keluargam.” 32 Dung i dibaritahon nasida ma hata ni Jahowa tu ibana dohot tu sude donganna sajabu. 33 Diboan ibana ma nasida borngin i, jala dipaias ma angka luka ni nasida. Laos di tingki i, tardidi ma ibana dohot sude donganna sajabu. 34 Dung i ditogihon ibana ma nasida tu jabuna jala diparade ibana ma sipanganon tu nasida. Las situtu ma roha ni panjaga penjara i dohot sude donganna sajabu, ala nunga gabe porsea nasida tu Debata. 35 Marsogotna i, disuru angka pejabat pengadilan i ma angka petugas laho mandok, “Palua ma nasida.” 36 Dipaboa panjaga penjara i ma hata ni nasida i tu si Paulus, ninna ma, “Nunga disuru angka pejabat pengadilan i halak paboahon asa dipalua hamu. Alani i, kaluar ma hamu, mulak ma hamu di bagasan dame.” 37 Alai didok si Paulus ma, “Nunga dipungkuli nasida hami di jolo ni natorop so jolo diadili, dipamasuk tu penjara hape halak Rom do hami. Saonari naeng paluaonna ma hami sipsip? Ndang boi songon i! Ingkon nasida do ro paluahon hami.” 38 Dipaboa angka petugas i ma hata i tu angka pejabat ni pengadilan i. Dung diboto nasida halak Rom do si Paulus dohot si Silas, gabe mabiar ma nasida. 39 Dung i ro ma angka pejabat i, mangangku sala ma nasida tu si Paulus dohot tu si Silas. Dung dipalua petugas i nasida sian penjara, dipangido ma asa laho nasida sian kota i. 40 Alai dung kaluar nasida sian penjara, laho ma nasida tu jabu ni si Lidia. Dung pajumpang nasida dohot angka dongan na disi, dipatogu si Paulus dohot si Silas ma nasida. Dung i borhat ma si Paulus dohot si Silas.


II Kronika 24 | Alkitab TOBA\n← II Kronika 25\nII Kronika 23 →\nAugust 19, 2008 · 21:34\n24:1 Marumur pitu taon si Joas di na bangkit raja ibana, jala opatpulu taon lelengna ibana mangarajai di Jerusalem; ia goar ni inana i ma si Zibia sian Beerseba.\n24:2 Dung i diulahon si Joas ma lomo ni roha ni Jahowa, saleleng mangolu malim Joiada.\n24:3 Dung i dibuat si Joiada ma dua parompuan bahen jolmana, gabe tubuan anak dohot boru ibana.\n24:4 Jadi dung salpu angka i tubu ma roha ni si Joas, naeng mangumban joro ni Jahowa.\n24:5 Dung i dipaluhut rajai ma angka malim dohot halak Lepi, ninna ma mandok nasida: Borhat ma hamu manopot angka huta di Juda, asa papunguhon perak sian sandok Israel laho mangumban joro ni Debatamuna ganup taon; jala ringkot bahen hamu hata i, hape ndang diringkoti halak Lepi.\n24:6 Dung i dijou rajai ma sintua ni malim Joiada, jala ninna ma mandok ibana: Boasa tung so dasdasonmu halak Lepi, asa diboan sian Juda dohot sian Jerusalem guguan pinatikkon ni si Musa, naposo ni Jahowa siguguan ni sandok luhutan Israel tu undungundung ni panindangion?\n24:7 Ai nunga maloha joro ni Debata dibahen si Atalia na jahat i dohot angka anakna, jala saluhut ugasan angka na badia i di joro ni Jahowa mamele tu angka Baal do dipangke.\n24:8 Dung i didokkon rajai ma mambahen sada poti, jala dipeakkon do i tu balian di lambung pintu laho masuk tu joro ni Debata.\n24:9 Dung i didokkon ma martingting di Juda dohot di Jerusalem: Ingkon diboan be tu Jahowa guguan pinatikkon ni si Musa, naposo ni Debata, tu halak Israel uju di halongonan.\n24:10 Jadi marlas ni roha be ma sude angka induk dohot sandok bangso i, diboan be guguanna mandekdekkon tu bagasan poti i, paima gok.\n24:11 Ia dung jumpang tingkina boanon ni halak Lepi poti i tingkiron ni rajai; jala ia dung diida nasida naung godang perak di bagasan, ro ma juaratulis ni rajai dohot wakil ni sintua ni malim, asa diparumar poti i, dung i dipasuang muse tu ingananna hian. Sai songon i dibahen nasida marngombasngombas, gabe godang perak dipapungupungu.\n24:12 Dung i dipasahat rajai dohot si Joiada ma i tu jolma panahatan ni ulaon pauli joro ni Jahowa, asa nasida muse mangalehon upa tu angka tungkang pandakdak batu dohot tungkang hau, laho mangumban joro ni Jahowa; nang angka tungkang bosi dohot tombaga laho paulihon joro ni Jahowa.\n24:13 Jadi tole be ma angka tungkang i mangaringkoti ulaon i, gabe lam tu tipakna ma marhite sian ulaon ni tangannasida, gabe suang ma hot jongjong joro ni Debata di hajongjonganna hian.\n24:14 Jadi dung sun ulaon i, diboan nasida ma perak na lobi i tu jolo ni rajai dohot tu jolo ni si Joiada; sian i ma dipauli angka ulaula tu joro ni Jahowa, angka ulaula laho marhalado dohot mamelehon angka pelean situtungon, tole angka saoan dohot ulaula sian sere dohot perak. Dung i dipelehon nasida ma tongtong angka situtungon di bagasan joro ni Jahowa saleleng mangolu si Joiada.\n24:15 Dung i sarimatua ma si Joiada jala mahap rohana di hangoluan on laos mate; marumur saratus tolupulu taon ibana di na laho mate ibana.\n24:16 Dung i tartanom ma ibana di huta ni si Daud di lambung ni angka raja, ala na denggan na binahenna i di Israel taringot tu Debata dohot jorona i.\n24:17 Jadi dung mate si Joiada ro be ma angka induk ni Juda marsomba tu rajai: Ditangihon rajai do antong pangidoannasida i marisuang!\n24:18 Dung i ditadingkon nasida ma joro ni Jahowa, Debata ni ompunasida i, tagonan nasida marsomba tu angka sombaon Asera dohot tu angka ajiajian, asa parohon rimas ni Debata tu Juda dohot tu Jerusalem ala ni dosanasida on.\n24:19 Dung i disuru Jahowa ma angka panurirang tu tongatonganasida, asa mulak nasida tu Jahowa togihononna: Gogo do angka i marsipaingot tu nasida, alai ndang diparateatehon nasida.\n24:20 Dung i songgop ma Tondi ni Debata tu si Sakaria, anak ni malim Joiada, gabe jongjong ma ibana di adopan ni situan na torop i jala didok ma tu nasida: Songon on do hata ni Debata: Boasa tung laosanmuna angka tona ni Jahowa? Ala ni ndang tagamon marhasonangan hamu; ai nunga ditadingkon hamu Jahowa, jadi tadingkononna ma hamu.\n24:21 Hape lam marbulan nasida mangalo ibana, pola didangguri ibana dohot batu, patulus tona ni rajai di alaman ni joro ni Jahowa.\n24:22 Asa ndang be diingot raja Joas uhum na denggan naung binahen ni si Joiada amana i tu ibana, lam dibunu tahe anakna; alai laho mate ibana didok si Sakaria ma: Tatapon ni Jahowa do i jala luluhononna!\n24:23 Jadi dung salpu sataon, nangkok ma parangan ni halak Ram marporang dompak ibana, pola sahat nasida tu Juda dohot tu Jerusalem, jala disiaphon sude induk ni bangso i, jala nasa tabantaban na dapot nasida ditongoshon do i tu raja sian Damaskus.\n24:24 Ai otik do nian parangan ni halak Ram ro; alai Jahowa do pasahathon tu bagasan tangannasida sada parduaan parangan na torop situtu, ala naung ditadingkon nasida Jahowa, Debata ni ompunasida i; asa halak Ram mangalaluhon uhumi tu si Joas.\n24:25 Jadi di na laho nasida manadingkon ibana, nunga pasang hian bugangna, lam marbulan angka naposona mangalo ibana, ala mudar ni anak ni malim Joiada, laos ditodos ibana di atas podomanna pola mate. Dung i ditanom halak ibana di huta ni si Daud; alai ndang tartanom ibana tu parbandaan ni angka raja.\n24:26 Alai on do halak angka na marbulan mangalo ibana: Si Sabad, anak ni si Simeat, boru Amon dohot si Josabad, anak ni si Simrit, boru Moab.\n24:27 Alai anggo angka anakna dohot godang ni sohe na ampe tu ibana, ro di na pinaulina i joro ni Debata, ida ma, tarsurat do i di bagasan buku jamita ni angka raja. Jadi si Amasia, anakna i, bangkit raja singkatna.\nMy brethren, count it all joy when ye fall into divers temptations; Knowing this, that the trying of your faith worketh patience. But let patience have her perfect work, that ye may be perfect and entire, wanting nothing. If any of you lack wisdom, let him ask of God, that giveth to all men liberally, and upbraideth not; and it shall be given him. But let hi […]


II SAMUEL 23 - BIBLE & BUKU ENDE ONLINE\n23:1 On do angka hata parpudi sian si Daud: Panurirangon sian si Daud; anak ni si Isai, panurirangon sian baoa na timbul situtu, naung miniahan ni Debata ni si Jakkob, jala hasudungan ni Israel marhite sian angka ende Psalmen.\n23:2 Tondi ni Jahowa do mangkatai marhite sian ahu, jala hata sinihathonna di atas dilangku.\n23:3 Nunga mangkuling Debata ni Israel, nunga marbagabaga tu ahu Partanobatoan ni Israel: Ingkon adong sada halak sigomgom manisia, sada halak na tigor roha, sada halak panggomgomi mangkajongjongkon biar mida Debata.\n23:4 Ingkon songon hatiuron manogotna i Ibana, molo binsar mata ni ari manogotna i jumpa so adong ombun manorop, sumurung tahe sian sondang, sian udan, na mambahen martumbur duhutduhut i sian tano.\n23:5 Ai nda songon i do tahe pinomparhu di adopan ni Debata? Ai nunga pola dipahot tu ahu padan salelenglelengna, maraturan dibahen taringot tu saluhutna, jala marsihohot, ai nasa hatuaonku dohot denggan basa tung so martumbur ma bahenonna?\n23:6 Alai anggo halak parroha na jahat sahali, tudoshon duriduri na pinurpurhon do nasida luhutna, ai ndada targolom tangan ni jolma be.\n23:7 Alai manang ise na naeng manjama angka i, ingkon marsinjata bosi manang hujur ibana, jala suda nasida purunanna di ingananna i hian.\n23:8 On do goargoar ni angka ulubalang ni si Daud: Si Josep Basebet, halak Hakmon i, induk ni tolupulu parangan, tung dimonsakkon ibana do hujurna dompak ualu ratus halak, angka na mate sahali tinullangna.\n23:9 Dung ibana si Eleasar ma, anak ni si Dodo, tubu ni si Ahohit, ibana sada sian na tolu ulubalang angka na rap dohot si Daud, uju na niasapannasida halak Palistim, angka na marpungu tusi laho marporang nian, nunga pola nangkok dohot halak Israel.\n23:10 Jadi hehe ma ibana, laos ditampuli halak Palistim i, pola sanga mangampir tanganna, laos mangongkong tu podang i. Jadi hamonangan bolon ma pinatupa ni Jahowa di na sadari i, mulak ma anggo na torop i mangihuthon ibana, ripe mangarintak rintahan.\n23:11 Dung ibana si Sama ma, anak ni si Age, halak Harari. Uju marpungu halak Palistim sahali di Lehi, adong ma disi ladang santurpuk, gok hadio, hape maporus do situan na torop i maradophon halak Palistim.\n23:12 Gabe ro ibana jongjong di parsitongaan ni ladang na santurpuk i, laos dionjar do, jala talu halak Palistim dibahen, gabe hamonangan bolon dipatupa Jahowa sian na tolupulu induk i.\n23:13 Angkup ni tuat do tolu halak induk sian na tolupulu induk i manopot si Daud tu liang Adullam, tongon gotilon uju i jala marsaro saparduan halak Palistim di rura Repaim.\n23:14 Alai di partanobatoan anggo si Daud uju i, jala parangan ni halak Palistim uju i di Betlehem.\n23:15 Jadi mangapian ma roha ni si Daud mangido, ninna ma: Ise ulaning olo mangalehon aek inumonku sian sumur na di Betlehem mardonokkon bahal?\n23:16 Jadi dirampok na tolu ulubalang i ma parsaroan ni halak Palistim, jala ditahui aek sian sumur na di Betlehem mardonokkon bahal, jala diboan do i sahat tu si Daud; alai ndang olo ibana manginumsa, laos diusehon do i tahe bahen pelean tu Jahowa.\n23:17 Ninna ma: Dao ma i sian ahu ale Jahowa tung bahenonku songon i! Nda mudar ni angka baoa do i, angka na laho maneahon hosanasida? Ndang olo ahu manginumsa. I ma na binahen ni na tolu ulubalang i.\n23:18 Si Abisai pe, anggi ni si Joab, anak ni Nai Seruia, ibana do induk ni na tolu halak. Ibana pe disarahon do hujurna manullangi tolu ratus halak, gabe umbaritaan do goarna sian nasida na tolu i.\n23:19 Ibana do tongon na marmuliaan sian nasida na tolu, gabe ibana induknasida; alai ndang taratupsa anggo tung na tolu parjolo i.\n23:20 Si Benaia pe, anak ni si Joiada, tubu ni sada baoa na marhuaso jala sigodang pambahenan sian Kabseel, tung dibunu ibana do dua singa (ulubalang) sian halak Moab; tuat muse ibana mambunu singa sadanari di bagasan godung uju di partaonan ngali ni ari.\n23:21 Dibunu ibana muse sada halak Misir na bolon sahali, taon do di tangan ni halak Misir sada hujur, hape tuat ibana mandapothon mantat tungkot, dirampas ma hujur i sian tangan ni halak Misir, laos dibunu ibana dohot hujurna sandiri.\n23:22 I ma na binahen ni si Benaia anak ni si Joiada umbahen tarbaritaan goarna sian na tolu ulubalang i.\n23:23 Umbaritaan ibana tahe sian na tolupulu halak i, alai ndang taratupsa ianggo na tolu parjolo i. Jadi dipabangkit si Daud ma ibana gabe panuturina haposan.\n23:24 Masuk tu na tolupulu halak i do si Asahel, anggi ni si Joab; si Elihanan, anak ni si Dodo sian Betlehem.\n23:25 Si Sama, halak Harod i; si Elika, halak Harod i.\n23:26 Si Heles, halak Palet i; si Ira, anak ni si Ikes, halak Tekoa i.\n23:27 Si Abieser, halak Anatot i; si Mebunnai, halak Husa i.\n23:28 Si Salmon, halak Ahohi; si Maharai, halak Netopa i.\n23:29 Si Heleb, anak ni si Baona, halak Netopa i; si Ittai, anak ni si Ribai sian Gibea ni halak Benjamin.\n23:30 Si Benaia, halak Piraton i; si Hidai, sian angka rura Gaas.\n23:31 Si Abialbon, halak Arbati; si Asmapet, halak Bahurim.\n23:32 Si Eliaba, halak Salabini Sian angka anak ni si Jasen, si Jonatan.\n23:33 Si Sama, halak Harari; si Ahiam, anak ni si Sarar, halak Harari.\n23:34 Si Elipelet, anak ni si Ahasbai, tubu ni si Maaka i; si Eliam anak ni si Ahitopel, halak Gilo i.\n23:35 Si Hesrai, halak Karmel i; si Paarai, halak Arbi.\n23:36 Si Jigal, anak ni si Natan sian Zoba; si Bani halak Gaddi.\n23:37 Si Selek, halak Amoni; si Naharai, halak Beerot i, siusung parhohas ni si Joab, anak ni Nai Seruia.\n23:38 Si Ira halak Itri; si Gareb, halak Itri.\n23:39 Si Uria, halak Het i; luhut nasida tolupulu pitu halak do.\nLabel: Alkitab Bahasa Batak, II SAMUEL, Padan Na Robi


Lukas 4 | Bibel online |Terjemahan Dunia Baru\nJAHA DI BAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bassa (Kamerun) Batak (Karo) Batak (Toba) Bikol Bislama Bolanda Bulgar Cebuano Cheska Chichewa Chitonga Chitumbuka Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Dangme Denmark Drehu Efik Esti Ewe Farsi Fiji Ga Georgia Guarani Gujarati Gun Hata ni na Ngungu di Amerika Heber Hiligaynon Hindi Hiri Motu Igbo Iloko Indonesia Inggris Islan Isoko Italia Jawa Jepang Jerman Kabiye Kannada Katalan Kazak Khmer Kikamba Kikaonde Kikongo Kikuyu Kiluba Kinyarwanda Kirghiz Kiribati Kongo Korea Kreol Haiti Kreol Seychelles Kroasia Kwanyama Latvi Lingala Lituavi Luganda Lunda Luo Luvale Magyar Makedonia Malagasi Malayalam Malta Marati Marshall Maya Melayu Moore Myanmar Ndebele Ndebele (Zimbabwe) Nepali Nias Norwegia Nyaneka Nzema Oromo Ossetia Otetela Pangasinan Papiamento (Curaçao) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rumania Rundi Rusia Samoa Sango Sena Sepedi Serbia Serbia (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tajik Tamil Tatar Telugu Tetun Dili Thai Tigrinya Tok Pisin Tonga Tshiluba Tshwa Tsonga Turki Turkmen Tuvalu Twi Tzotzil Ukraina Umbundu Urdu Uzbek Venda Vietnam Wallis Waray-Waray Xhosa Yoruba Yunani Zulu\nMateus Markus Lukas Johannes Ulaon ni Apostel Rom 1 Korint 2 Korint Galatia Epesus Pilippi Kolosse 1 Tessalonik 2 Tessalonik 1 Timoteus 2 Timoteus Titus Pilemon Heber Jakobus 1 Petrus 2 Petrus 1 Johannes 2 Johannes 3 Johannes Judas Pangungkapon 1 2 3 4 5 6 7 8 9 10 11 12 13 14 15 16 17 18 19 20 21 22 23 24\nJesus diela-ela Sibolis (1-13)\nJesus marbarita di Galilea (14, 15)\nNdang dijalo Jesus di Nasaret (16-30)\nDi sinagoga di Kapernaum (31-37)\nDipamalum simatua ni si Simon dohot na asing (38-41)\nDijumpangi natorop Jesus di inganan na lungun (42-44)\n4 Dung i gok tondi parbadia ma Jesus, ditadingkon ma Sunge Jordan jala ditogu-togu tondi parbadia ma ibana tu padang pasir,* 2 disi ma ibana saleleng 40 ari. Ndang adong dipangan ibana manang aha saleleng 40 ari i, gabe male ma dihilala ibana dung marujung angka ari i jala diela-ela Sibolis ma ibana. 3 Ninna Sibolis ma tu ibana, “Molo tutu do ho anak ni Debata, dok ma batu on gabe roti.” 4 Alai dialusi Jesus ma ibana, “Tarsurat do, ‘Ndang holan sian roti jolma mangolu.’” 5 Dung i, ditogihon Sibolis ma Jesus tu inganan na timbo jala dipatudu ma di bagasan satongkin sude harajaon ni portibi on. 6 Dung i ninna Sibolis ma tu ibana, “Lehononku ma tu ho huaso dohot hasangapon ni sude harajaon on, ai nunga dipasahat i tu ahu jala lehononku ma i tu manang ise lomo ni rohangku. 7 Alani i, molo disomba ho ahu holan sahali pe, di ho ma i sude.” 8 Ninna Jesus ma mangalusi, “Tarsurat do, ‘Jahowa Debatam do na ingkon sisombaonmu jala holan tu Ibana do ho marhobas.’” 9 Dung i, ditogihon Sibolis ma Jesus tu Jerusalem jala dibahen ma ibana tu punsu ni tembok* ni bagas joro, ninna ma, “Molo tutu ho anak ni Debata, timbung ma sian on tu toru, 10 ai tarsurat do, ‘Suruon ni Debata do angka suru-suruanna laho manjaga ho,’ 11 jala, ‘Toguon ni nasida do ho asa unang tartuktuk patmu tu batu.’” 12 Dialusi Jesus ma, “Ai didok do, ‘Ndang jadi unjunanmu* Jahowa Debatam.’” 13 Dung dipasae Sibolis sude ela-elana i, ditadingkon ibana ma Jesus paima dapot tingki na pas di ibana. 14 Mulak ma Jesus tu Galilea jala digohi tondi parbadia ma ibana. Sude ma halak di humaliang ni luat i mambege barita na denggan taringot tu ibana. 15 Mulai ma ibana mangajari di angka sinagoga* ni nasida jala sude do mamuji ibana. 16 Dung i laho ma ibana tu Nasaret, huta hagodanganna. Songon na somal diulahon ibana di ari Sabbat, masuk ma ibana tu sinagoga* jala jongjong laho manjaha. 17 Dilehon ma tu ibana gulungan* ni panurirang Jesaya. Dibungka ibana ma i jala dapotna ma ayat on, 18 “Songgop do tu ahu tondi parbadia ni Jahowa ala dipillit do ahu laho mamaritahon barita na uli tu na pogos. Disuru do ahu paboahon haluaon tu angka na tartaban, pamalumhon parnidaan ni na mapitung, paluahon na marsitaonon, 19 jala mamaritahon taon parasi ni rohaon ni Jahowa.” 20 Dung i, digulung ibana ma gulungan* i jala dilehon ma tu na martugas. Hundul ma ibana jala sude ma na di sinagoga* i mamereng dompak ibana. 21 Didok ma tu nasida, “Sadari on ma saut ayat na binegemuna on.” 22 Sude ma nasida mamuji-muji ibana jala longang ma nasida mambege angka hata na uli na kaluar sian pamanganna. Didok nasida ma, “Nda anak ni si Josep ibana tahe?” 23 Dung i didok ibana ma tu nasida, “Huboto do na naeng dohononmuna songon on tu ahu, ‘E pangubati, pamalum ma jo dirim. Bahen ma di hutam on songon naung hubege hami angka na binahenmu di Kapernaum.’” 24 Dung i didok ibana ma, “Tutu do na hudok on tu hamu, ndang adong panurirang na dijalo* di hutana sandiri. 25 Umpamana, ndang ro udan saleleng tolu satonga taon di tingki ni si Elia jala masa do haraparon di sude luat. Godang do na mabalu di Israel di tingki i. 26 Alai ndang disuru Debata si Elia tu angka na mabalu i, holan tu na mabalu na di Sarpat na di luat Sidon i do. 27 Jala godang do angka na hona kusta di Israel di tingki ni panurirang Elisa, alai ndang adong sahalak pe sian nasida dipamalum, holan si Naaman halak Siria i do.” 28 Gabe tarrimas ma sude halak na di sinagoga* i dung dibege nasida hatana i. 29 Hehe ma nasida, ditarik nasida ma ibana tu luar ni kota. Diboan nasida ma ibana tu punsu ni dolok inganan ni kota i dipajongjong laho mandabuhon ibana. 30 Alai, mamolus do Jesus sian tonga-tonga ni nasida jala ditorushon ma pardalananna. 31 Dung i laho ma Jesus tu Kapernaum, sada kota di Galilea. Diajari ibana ma angka halak disi tingki ari Sabbat. 32 Longang do nasida mambege ibana mangajari, ai sian Debata do na niajarhonna* i. 33 Di sinagoga* adong ma sahalak na sinonggopan ni suru-suruan na jahat, marsurak ma ibana, 34 “Ai marhua ho ro tuson, ale Jesus halak Nasaret? Na laho ripashononmu do hami? Huboto do manang ise ho, na Badia ni Debata do ho!” 35 Alai disonggak Jesus ma suru-suruan na jahat i, “Sip ho, kaluar ma sian ibana!” Ditompashon suru-suruan na jahat i ma baoa i tu tonga-tonga ni nasida, dung i laho ma suru-suruan na jahat i sian ibana jala ndang manang mahua baoa i dibahen. 36 Longang ma nasida sude jala dipandok ma sama nasida, “Hata aha do i? Ai marhite huaso dohot hagogoon do diparenta ibana angka suru-suruan na jahat i, jala kaluar do nasida!” 37 Gabe sude ma halak di humaliang ni luat i mamboto taringot tu ibana. 38 Dung ditadingkon sinagoga* i, masuk ma Jesus tu jabu ni si Simon. Tingki i, mohop situtu do simatua boru ni si Simon jala dipangido nasida ma tu Jesus asa dipamalum ibana. 39 Dung i jongjong ma Jesus di lambung ni borua i, dipamalum ma ibana sian sahitna i. Pintor hehe ma borua i jala diparade ibana ma sipanganon tu nasida. 40 Dung bonom mata ni ari, dipamboani sude halak ma tu Jesus angka na marsahitna be, na manaon marragam sahit. Diampehon ibana ma tanganna tu ganup na marsahit i laho pamalumhon nasida. 41 Kaluar be do muse suru-suruan na jahat sian torop halak, marsurak huhut mandok, “Anak ni Debata do ho.” Alai disonggak Jesus ma nasida jala ndang diloas paboahon taringot tu ibana, ala diboto nasida do ibana Kristus. 42 Dung torang ari, borhat ma Jesus jala laho tu inganan na lungun. Alai dilului natorop i ma ibana jala ro tu inganan i. Sai diambati do ibana asa unang ditadingkon nasida. 43 Alai didok ibana ma tu nasida, “Di angka kota na asing pe ingkon baritahononku do barita na uli taringot tu Harajaon ni Debata, ai alani i do ahu disuru.” 44 Dung i, laho ma ibana marbarita di angka sinagoga* di Judea.\n^ Manang “halongonan”.\n^ Manang “inganan na tumimbo”.\n^ Manang “ujionmu”.\n^ Manang “parguruan”. Ida di Kamus.\n^ Manang “dijangkon”.\n^ As. “marhuaso”.


16 Comment for "Daftar DOJO dibawah naungan Pengda Jogja"\nPrashinta Isna Dewi\nHalo... Apa itu bisa untuk umum, terutama dojo ugm sama dojo sanata darma?\nHallo untuk dojo shi apakah masih ada? Harga pendaftaran+perbulan brp ya, ada cp wa yg bisa di hubungi? Trimakasih:)


I Musa 44 | Alkitab TOBA\n← I Musa 45\nI Musa 43 →\n44:1 Dung i didokkon si Josep ma siramoti bagasna i, ninna ma: Gohi ma panuhuhan ni angka halak on dohot sipanganon, marguru tu na tarusung nasida jala bahen ma hepeng nasida be, talpe tu bibir ni panuhuhanna be.\n44:2 Jala bahen ma panginumanki, panginuman perak i, talpe di panuhuhan ni siampudan i rap dohot hepeng tuhor ni eme i. Jadi dibahen ma, songon na nidok ni si Josep.\n44:3 Torang ari manogotna i, dipaborhat ma nasida rap dohot halodenasida i.\n44:4 Jadi dung ruar nasida sian huta i, ndang sadia holang dope nasida, gabe didok si Josep ma mandok siramoti bagasna i: Borhat ma ho, haru eahi ma ne halak ondeng, jala ia dung dapot ho nasida, dok ma tu nasida: Boasa tung dibahen hamu na jat balos ni na denggan?\n44:5 Nda dibuat hamu panginuman dohot partondungan ni tuangku? Na roa do na binahenmuna i.\n44:6 Jadi dung dapotsa nasida, gabe dipandok ma tu nasida angka hata ondeng.\n44:7 Jadi ninna nasida ma mandok ibana: Boasa ma tung songon i angka pangkulingmi, ale rajanami? Sitongka do ianggo di angka naposomon mangulahon, songon na nidokmu ondeng.\n44:8 Ida ma, gari hepeng na jumpang hami, talpe di bibir ni panuhuhannami, huboan hami do mulak tu ho sian tano Kanaan; songon dia ma antong panangkonami di perak manang sere sian bagas ni rajanta i?\n44:9 Ia tung jumpang panginuman di manang ise sian angka naposomon, ingkon mate ibana; angkup ni, dohot do hami gabe hatoban ni raja i.\n44:10 Alai ninna ibana ma: Antong songon na nidokmuna i ma tutu: Ia tung jumpang di manang ise, i ma gabe hatobanhu, alai lias do ianggo hamu.\n44:11 Jadi hapogan ma nasida paijurhon siboanonna be tu tano, asa diungkap be siboanonna.\n44:12 Dung i didiori ma, mamungka di sihahaan, jojor sahat ro di sianggian; gabe jumpang ma panginuman i di siboanon ni si Benjamin.\n44:13 Jadi diparribak nasida ma ulosnasida i, dipausungkon be ma harungna tu halodena i, asa mulak nasida tu huta.\n44:14 Dung i ditopot si Juda dohot angka hahaanggina i tu bagas ni si Josep, ai disi dope ibana, jadi manungkap be ma nasida tu tano di jolona.\n44:15 Alai ninna si Josep ma mandok nasida: Apala dia do na binahenmuna on? Nda diboto hamu hian na malo martondung do jolma songon ahu on.\n44:16 Jadi didok si Juda ma: Aha ma dohononnami di ho, ale rajanami? Beha ma pandoknami, mamintori dirinami? Nunga jumpang Debata hajahaton ni angka naposomon. Ida ma, hatoban ni raja i na ma hami luhutna, hami ro di sibuat panginuman i.\n44:17 Alai ninna si Josep ma: Sitongka do di ahu mangulahon sisongon i; baoa sibuat panginuman i, i ma hatobanku; ianggo hamu, nangkok ma hamu tu amamuna mardamedame.\n44:18 Dung i jumonok ma si Juda tu lambungna, didok ma: Sombangku di ho, ala rajanami, loas ma naposomon mandok hata sada tu pinggol ni raja i, sai unang marpiarpiar rimasmu tu naposom, ai doshon raja Firaun i do ho!\n44:19 Sungkunsungkun do raja i tu angka naposom, didok do: Adong dope amamuna, manang dongan sabutuha.\n44:20 Jadi hudok hami ma tongon tu raja i: Adong dope amanami naung matua, jala sada anak siampudanna, tubuna dung matua, jala nunga mate hahana i, jala sasadasa tinggal na saina, jala haholongan ni amana ibana.\n44:21 Dung i nimmu do mandok angka naposom: Boan hamu ma ibana tuat tu ahu, asa dinolnol matangku ibana.\n44:22 Jadi hudok hami do nian tu raja i: Ra ndang tartadingkon dakdanak i amana i: Atek tung mate amana maon, tung sura ditadingkon.\n44:23 Alai nimmu do mandok angka naposom: Molo so tuat anggimuna siampudan i, rap dohot hamu, ndang be jadi idaonmuna bohingkon.\n44:24 Jadi nangkok ma hami tu naposom, damang i, gabe hupaboa hami ma tu ibana angka hata ni raja i.\n44:25 Dung i ninna damang ma: Ulahi hamu ma margalas otik sipanganonta.\n44:26 Alai hudok hami ma: Ndang tarbahen hami tuat; alai molo angginami siampudan i dongannami, tuat pe hami; ai ndang tarbereng hami bohi ni raja i, molo so angginami siampudan i dongannami.\n44:27 Jadi ninna naposom, damang i, mandok hami: Diboto hamu do, dua do tubu ni jolmangku.\n44:28 Ruar do anggo na sada sian ahu, gabe hudok: Tongon tahe nunga diparsisiga binatang ibana, jala rasirasa nuaeng, ndang huida ibana.\n44:29 Molo dibuat hamu dohot on annon sian jolongku, gabe adong marana, jadi tu toru ni situmandok na ma ahu na ubanon i taruhononmuna, bahenon ni hinamago.\n44:30 On pe, molo sahat ahu tu naposom, damang i, hape ndang dohot dakdanak i, jala sisadari do hosanasida na dua i.\n44:31 Tongon tahe molo diida, ndang disi dakdanak i, mate ma ibana; alai hami angka naposomon do patuathon naposom, amanta na ubanon i, tu toru ni situmandok, bahenon ni dokdok ni roha.\n44:32 Ai ahu naposomon do mangkangkungi dakdanak i tu damang i, ningku do: Molo so hupaulak ibana tu ho, sai mardosa ma ahu tu damang i saleleng mangolu.\n44:33 On pe, ua ahu, naposomon ma tading dison, gabe hatoban ni raja i, singkat ni dakdanak i, asa nangkok dakdanak i, rap dohot angka hahana i.\n44:34 Ai beha ma pambahenku nangkok tu damang i, so udur dohot dakdanak i? Ndang hapanotnotan ahu hinamago na songgop tu damang i.


JESAYA 66 - BIBLE & BUKU ENDE ONLINE\n66:1 Songon on do hata ni Jahowa: Angka langit do habangsangku jala tano on sidegedegean ni pathu. Tung songon dia ma joro, na naeng paulionmuna di ahu? Manang inganan bahen pangulonanku?\n66:2 Nda jadijadian ni tanganku sandiri do angka on sasudena, uju na hujadihon sasudena i, ninna Jahowa. Alai huhut do ahu marpanatap tu halak na dangol, jala na\n66:3 Manang ise na mamotong sada jonggi, doshon sibunu baoa do ibana disi; manang ise na mamelehon birubiru, doshon halak na mamonggolhon rungkung ni biang ibana disi; manang ise na mamelehon pelean sipanganon, doshon na mamelehon mudar ni babi ibana disi; manang ise na manutung daupa, doshon na mamuji ganaganaan ibana disi. Masitondong dalan lomo ni rohana be do nasida, jala dihalomohon rohanasida do pambahenannasida na sogir i.\n66:4 Ahu pe antong pillitonku ma hinamagonasida, jala paroonku tu nasida hinabiaran ni rohanasida i, ala joujou ahu, hape ndang adong na mangalusi; mandok soara ahu, hape ndang ditangihon nasida, lam dibahen nasida do na jat di jolongku, jala dipillit nasida do na so lomo ni rohangku.\n66:5 Tangihon ma hata ni Jahowa, hamu ale angka na manonditnondit mida hatana! Didok angka hahaanggimuna, angka na mangkosom hamu, angka na pabali hamu ala ni goarhu: Marmulia ma nian Jahowa, asa huida hami las ni rohamuna i! Hape sai tarurak do nasida sogot.\n66:6 Tarbege do soara hagunturon sian huta, soara toletole sian bagas joro, soara ni Jahowa, na mamaloshon pambahenan tu angka musuna.\n66:7 Tagan so diae dope posoposo, nunga ditubuhon anak; tagan so ro dope rianna, nunga ditubuhon baoa.\n66:8 Tung ise ma dung umbege songon i? Tung ise ma dung marnida sisongon i? Tung tarbahen ma marparbue sada luat di bagasan sadari, manang tarbahen tubu sada bangso di na satongkin, ai anggo Sion i, ipe mangae pintor manubuhon angka anakna huhut.\n66:9 Tung manggabei ma ahu di halak na asing, hape ndang manubuhon anggo ahu sandiri? Ninna Jahowa. Tung patut ma ahu, manumpak halak maranak, hape ia ahu sandiri tinggal punjung? Ninna Debatam.\n66:10 Marlas ni roha ma hamu rap dohot Jerusalem, jala marolopolop mida ibana sude hamu ale angka na holong roha di ibana! Marlas ni roha situtu ma rap dohot ibana sude hamu ale angka na marsak roha mida ibana na sai laon!\n66:11 Asa manusu hamu, jala mahapan sian bagot ni angka apulapulna i; asa marsobur hamu, jala marsabam ni roha sian hinagodang ni hamuliaonna i.\n66:12 Ai songon on do hata ni Jahowa: Ida ma, ahu patongonhon tu ibana hadameon, songon batang aek godangna, jala songon sunge na sirnip hamuliaon ni angka bangso parbegu, asa manusu hamu; ingkon abingabingonna hamu jala didengdidengonna hamu diampuanna.\n66:13 Songon baoa, na niapul ni inana, songon i do ahu mangapuli hamu, tongon tahe di bagasan Jerusalem do hamu tarapul sogot.\n66:14 Jala ia dung diida hamu songon i gabe las ma rohamuna, jala martumbur holiholimuna songon ingkau rata, gabe patar tartanda tangan ni Jahowa tu angka naposona, jala rimasna tu angka musuna.\n66:15 Ai ida ma, na ro do sogot Jahowa marhite sian api, jala tudoshon habahaba poting baliung angka huretana i, asa marlulu ibana di bagasan parpiar ni rimasna jala pangasupina di bagasan api na marjillamjillam.\n66:16 Ai marhitehite api dohot marhitehite podangna Jahowa manguhum sogot sandok sibuk, jadi torop ma angka na binunu ni Jahowa.\n66:17 I ma halak angka na pabadiahon dohot angka na manguras dirina di bagasan angka porlak sombaon mangihuthon sada malim diparsitongaanna halak angka sipangan juhut babi, hagigion marragamragam dohot monsi, rap siap do nasida, ninna Jahowa.\n66:18 Alai anggo ahu, sai ro do maningkir jadijadian dohot sangkapnasida i, laho papunguhon nasa bangso parbegu dohot dila, gabe ro nasida, jala idaonna hamuliaonku.\n66:19 Jala patindangonku di nasida sada tanda parasian jala paborhatonku sian nasida angka naung malua tu angka bangso parbegu: Tu Tarsis, Pul dohot tu Lud halak sisintak sior, tu Tubal dohot Javan, tu pulopulo angka na holang, angka na so dung umbege baritangku, jala na so dung marnida hamuliaonku, gabe baritahononnasida ma hamuliaonku di tongatonga ni angka bangso parbegu.\n66:20 Jadi nasida ma manogihon nasa hahaanggimuna sian saluhut angka bangso parbegu, gabe pelean tu Jahowa, marsihundul di angka hoda, hureta, ruarua, halode dohot unto sahat tu dolok habadiaonku, tu Jerusalem, ninna Jahowa, suang songon na binoan ni angka halak Israel pelean sipanganon di bagasan ulaula na badia, tu bagasan joro ni Jahowa.\n66:21 Jadi dohot sian nasida pabangkitonku deba bahen malim, bahen halak Lepi, ninna Jahowa.\n66:22 Ai songon angka langit na imbaru dohot tano na imbaru, sibahenonku, angka na hot tongtong jongjong di jolongku, ninna Jahowa, suang songon i jongjong pinomparmuna dohot goarmuna.\n66:23 Jadi masa ma: Sian poltak ni bulan tu poltak ni bulan, jala sian ari Sabbat tu ari Sabbat ro ma tongtong nasa manisia marsomba tu adopan ni bohingku, ninna Jahowa.\n66:24 Jadi ruar ma nasida, gabe paidaidaonnasida ma angka bangke ni halak angka na manjahati dompak ahu; ai ndang tagamon mate tungkolnasida, jala ndang tagamon mintop apinasida i, gabe hagigian nasida di nasa manisia.


I Musa 23 | Alkitab TOBA\n← I Musa 24\nI Musa 22 →\n23:1 Ia umur ni si Sarah saratus duapulu pitu taon do, i ma leleng ni si Sarah mangolu.\n23:2 Dung i mate ma si Sarah di Kiryat-Arba, i ma Hebron di tano Kanaan. Jadi ro ma si Abraham mangandungi si Sarah, jala ditatangisi.\n23:3 Dung i hehe ma si Abraham sian na paadopadop na matena i, dipangkulingi ma angka anak ni si Het ninna:\n23:4 Halak na hinomit jala paisolat do ahu di tongatongamuna on, sai lehon hamu ma di ahu parbandaan hapunjungan di tongatongamuna on, asa hutanom na matengki, na hupaadopadop on.\n23:5 Jadi ninna angka anak ni si Het ma mangalusi si Abraham:\n23:6 Tangihon ma hatanami on, ale tuan, raja na pinabangkit ni Debata do ho di tongatonganami on, tanom ma na matem tu parbandaannami, tinodo ni roham. Ndang adong manang ise hami on na mangorai ho mananom na matem tu parbandaanna.\n23:7 Dung i hehe ma si Abraham, jala disomba bangso ni luat i, i ma angka anak ni si Het.\n23:8 Jadi mangkatai ma ibana dohot nasida, ninna ma: Molo lomo rohamuna tanomonku na matengku, na hupaadopadop i, tangihon hamu ma hatangkon, jala ondihon hamu ahu tu si Epron, anak ni si Zohar.\n23:9 Asa dilehon tu ahu liangna Makpelah na di duru ni haumana, sai dilehon ma i tu ahu manang sadia pe argana, bahen parbandaan hapunjungan di tongatongamuna on.\n23:10 Ai maringan di tongatonga ni angka anak ni si Het do si Epron i. Jadi ninna si Epron, marga Het i ma mangalusi si Abraham, patubegehon tu angka anak ni si Het i, tu sude angka na marmeang muli sian bahal ni hutana i, botima:\n23:11 Ndang songon i, ale tuangku, tangihon ma hatangkon: Hulehon ma tu ho hauma i ro di liang na di bagasan, tu ho ma hulehon maradophon angka anak ni bangsongku hulehon tu ho; tanom ma na matem tusi.\n23:12 Jadi marsomba ma si Abraham maradophon isi ni luat i.\n23:13 Dung i ninna ma tu si Epron, dibege angka isi ni luat i: Aut ni olo ho tumangihon hatangkon, sai jalo ma sian ahu hepeng silehononku tuhor ni hauma i, asa hutanom tusi na matengku.\n23:14 Alai ninna si Epron ma mangalusi si Abraham:\n23:15 Sai tangihon ma hatangkon, ale tuangku: Hauma paropatratus ringgitan, sadia ma i di hita? Sai tanom ma na matem tusi.\n23:16 Jadi ditangihon si Abraham ma si Epron i, didasingkon ma hepeng na nidok ni si Epron i, binege ni angka anak ni si Het, siopatratus ringgit hian.\n23:17 Jadi saut ma hauma ni si Epron, na di Makpelah, tondong ni Mamre, hauma i dohot liang i di bagasan ro di sude hau, angka na di hauma i, angka na hinangkamna i humaliang.\n23:18 Gabe si Abraham nampunasa di jolo ni angka anak ni si Het ro di sude angka na marmeang muli sian bahal ni hutana i.\n23:19 Dung i ditanom si Abraham ma si Sarah, jolmana i tu liang ni hauma Makpelah, tondong ni Mamre, i ma Hebron na di tano Kanaan.\n23:20 Asa sahat ma tu si Abraham hauma i dohot liang na di bagasan bahen parbandaan hapunjungan sian angka anak ni si Het.


Yeremia 31 (TOBA)\nI. Udut ni bagabaga parasian tu Israel: Patar do sogot denggan basa ni Debata tu bangsona salelenglelengna 1-14. II. Andungna na sai laon gabe las ni roha sogot 15-20. III. Ndang be manginona tu angka dakdanak dosa ni amana 21-30. IV. Bagabaga taringot tu padan ma imbaru 31-34. V. Ndang be bolongkonon ni Jahowa bangsona 35-40\n1(I.) Di tingki ujungna i, ninna Jahowa, ahu gabe Debata ni saluhut marga ni Israel jala nasida gabe bangsongku.\n2Songon on do hata ni Jahowa. Nunga dapotan asi ni roha di halongonan bangso na malua sian podang. Laho ma ahu manogihon Israel tu hasonangan ni rohana.\n3Nunga tibu hian diida rohangku Jahowa, ninna ibana do: Haholongon salelenglelengna hubahen mangkaholongi ho, dibahen i hutogutogu ho marhitehite asi ni roha.\n4Paulionku dope ho muse, asa tung tipak ho, ale boru Israel, marjagarjagarhon arbabmu do ho muse jala ruar marhalianghaliang rap dohot halak na marlas ni roha.\n5Ingkon pungkaonmu dope angka porlak anggur di dolok Samaria, laos halak na umpungkasa manganhon parbuena.\n6Ai ro do ari sogot, joujou ma disi halak parjaga di dolok Epraim: Beta ma hita, asa nangkok hita tu Sion mandapothon Jahowa Debatanta!\n7Ai songon on do hata ni Jahowa: Marhinsa ni roha ma hamu marsuraksurak mida si Jakkob, jala marolopolop ma hamu mida ihutan ni angka bangso parbegu! Pangiar hamu ma soaramuna mamujimuji jala dok hamu ma: Sai palua ma ale Jahowa bangsom, pasipasi ni Israel!\n8Ida ma, ingkon ahu manogihon nasida sian tano na tungkan utara jala ahu papunguhon nasida sian angka ujung ni tano on rap dohot angka na mapitung dohot na pangpang, na gabegabean dohot pangintubu di tongatonganasida. Tung luhutan na bolon do nasida angka na mulak i tuson.\n9Ro do nasida tutu huhut tumatangis dohot marhuraja. Ahu ma manogihon nasida tu angka batang aek di dalan na hornop, ndang tagamon tarsulandit nasida disi; ai ahu do gabe ama di Israel jala Epraim gabe anak buhabajungku.\n10Tangihon ma hata ni Jahowa, hamu ale angka bangso parbegu, jala baritahon hamu ma i di pulopulo angka na dao jala hatahon hamu: Ibana na paserakkon Israel na jolo, laos ibana papunguhon muse jala ramotanna, songon parmahan di punguanna.\n11Ai nunga ditobus Jahowa Jakkob i jala nunga dipalua ibana sian tangan ni na gumogo sian ibana.\n12Ro do nasida sogot huhut marolopolop di punsu ni Sion jala marrongoman nasida mandapothon denggan basa ni Jahowa: Eme dohot anggur dohot miak dohot anak ni birubiru dohot lombu, jadi tondinasida ingkon songon porlak na tangkas di aek, jala ndang be mandate nasida.\n13Jadi marlas ni roha ma disi namarbaju marhalianghaliang dohot dolidoli ro di angka na tuatua, jadi muba ma arsak nasida gabe las ni roha bahenonku, jala apulonku nasida huhut palashon dung salpu gondokna na sai laon.\n14Dung i marlobilobi ma tondi ni angka malim di tabotabo jala bosuran bangsongku marsaulihon denggan basangku, ninna Jahowa.\n15(II.) Songon on do hata ni Jahowa: Tarbege do di Rama soara andungandung dohot partangison: Ditatangisi si Rahel anakkonna, ndang olo ibana apulon taringot tu anakkonna i, ai nunga siap nasida.\n16Songon on do hata ni Jahowa: Paontok soaram sian partatangison dohot matami sian iluilu, ai adong do upa ali ni hangalutonmu, ninna Jahowa; jala ingkon mulak nasida sian tano ni musu.\n17Jala adong do sihirimonmu di ujungna, ninna Jahowa, ingkon mulak angka anakmu tu partaliannasida hian.\n18Nunga tangkas hubege Epraim mangandungi songon on: Nunga dipinsang ho ahu, jala olo do ahu pinsangon songon anak ni horbo na so niajar. Sai ho ma paubahon rohangku, asa tung saut muba; ai ho do Jahowa, Debatangku.\n19Ai dung muba rohangku, husolsoli ma, jala dung hutanda diringku hutompuk ma gontingku. Maila ma ahu huhut marlangan, ala huusung haurahon ni haposoonki.\n20Nda anak hasian si Epraim di ahu? Nda anak hasoloan? Ai manang piga hali pe hatangku dompak ibana, sai marningot dope ahu di ibana; ala ni malala do ateatengku taringot tu ibana, ingkon marpangulahi rohangku mida ibana ninna Jahowa.\n21(III.) Patindang ma di ho angka tanda, bahen di ho angka tiang parningotan, patongon ma roham tu dalan na bolon, dalan naung nidalananmu! Mulak ma ho, ale boru Israel, mulak ma ho tumopot angka hutam on.\n22Sadia leleng on sai datdatanmu maotaot, ale boru na marbalik? Ai nunga dijadihon Jahowa pangalaho na imbaru di tano on: Parompuan i mangkaol baoa i.\n23Songon on do hata ni Jahowa Zebaot, Debata ni Israel: Dohonon ni halak dope sogot hata on di tano Juda dohot di angka hutana, ia dung mulak angka na tarbuang sian nasida: Sai dipasupasu Jahowa ma ho, ale inganan ni hatigoran, dolok habadiaon.\n24Jala maringan disi sogot Juda dohot saluhut hutana patampaktampak, nang halak paruma, nang halak na mangihutihut mangadu parduaan.\n25Ai ahu mangalehon minum parroha na mandate pola marlobilobi, jala ahu palashon roha ni halak na tarhatos.\n26Ala ni tarsunggul ahu jala manaili humaliang, jala lambok di ahu parmodomhu.\n27Ida ma, na ro do angka ari sogot, ninna Jahowa, marboni ma bahenonku pinompar ni Israel dohot pinompar ni Juda, boni jolma dohot boni pinahan.\n28Jala masa sogot, ia songon i ahu dungo taringot tu nasida laho mambutbut, laho mangaloha, laho mamansingkon dohot laho mangago dohot laho mambahen marhinamago laos songon i ahu dungo sogot taringot tu nasida laho paulihon dohot laho manuan, ninna Jahowa.\n29Di angka ari i, ndang be dohonon ni halak: Angka amaama, manganhon parbue ni anggur na asom, gabe ngiluan ia ngingi ni anakna.\n30Ingkon ganup baoa tahe mate binahen ni hajahatonna sandiri. Ganup jolma na manganhon parbue ni anggur na asom, ingkon ngingina sandiri tahe ngiluan.\n31(IV.) Ida ma, na ro do angka ari sogot, ninna Jahowa, pungkaonku ma padan na imbaru tu pinompar ni si Israel dohot tu pinompar ni si Juda.\n32Ndada songon padan na hubahen i na jolo tu ompunasida, uju na hutangkup tangannasida i laho manogihon nasida ruar sian tano Misir, hape diose nasida do padan na hubahen i, atik pe ahu harajaannasida nian, ninna Jahowa.\n33Ai on do padan sibahenonku tu pinompar ni si Israel, dung salpu angka ari on, ninna Jahowa: Lehononku ma patikku tu bagasan ateatenasida jala surathononku do i tu bagasan rohanasida, asa ahu gabe Debatanasida, jala nasida gabe bangsongku.\n34Jadi ndang pe podaan ni sahalak donganna, manang dohononna tu hahaanggina i songon on: Tanda hamu ma Jahowa! Ai tung saluhut nasida tumanda ahu sogot, tole na metmet, tole na magodang sian nasida, ninna Jahowa, ai marpamuati do sogot rohangku mida hajahatonnasida i, jala ndang be ingotonku dosanasida i.\n35(V.) Songon on do hata ni Jahowa, na mangalehon mata ni ari gabe panondang arian, aturan ni bulan dohot angka bintang gabe panondang borngin, ibana manggunsang laut, gabe marhasak angka galumbangna; Jahowa Zebaot do goarna.\n36Tung sura mansohot angka aturan i maradophon ahu, ninna Jahowa, mansadi ma dohot pinompar ni Israel, unang be targoar bangso di jolongku salelenglelengna.\n37Songon on do hata ni Jahowa: Molo tung dapot suhaton angka langit di ginjang, jala dapot dodoon angka ojahan ni tano on di toru, dohot ma ahu mambolongkon sandok pinompar ni si Israel ala ni saluhut na binahennasida, ninna Jahowa.\n38Ida ma, na ro do angka ari sogot ninna Jahowa, paulion ma muse disi huta i di Jahowa sian tungkup Hananel sahat ro di harbangan parsuhi.\n39Dung i ruar muse tali pangungkur tu jolo sahat ro di robean Gareb, jala mamedu tungkan Goa.\n40Tole muse sandok rura ni angka bangke dohot sirabun, ro di saluhut tano pea sahat ro di batang aek Kidron, sahat muse ro di suhi ni harbangan hoda tungkan habinsaran, ingkon badia do i di Jahowa. Na so tupa be lohaon manang segahononhon ro di salelenglelengna.


MATEUS 17 - BIBLE & BUKU ENDE ONLINE\n17:1 Dung i salpu onom ari, diarahon Jesus ma si Petrus, si Jakobus dohot anggina si Johannes, ditogihon ma nasida tu sada dolok na timbo, tu na suhi.\n17:2 Dung i muba ma rupana diida nasida, gabe marsinondang ma bohina songon mata ni ari i, mamontar ma ulosna songon na tiur.\n17:3 Jadi tarida ma di nasida si Musa dohot si Elia, na mangkatai dohot Ibana.\n17:4 Jadi dipanghulingi si Petrus ma Jesus: Tuhan, sonangna i dison! Molo na une di roham, hupauli ma dison tolu inganan, sada di Ho, sada di si Musa, sada di si Elia.\n17:5 Mandok i dope ibana, ro ma sada ombun na tiur mangalinggomi nasida jadi mangkuling ma soara sian bagasan ombun i: On do Anak haholonganku, lomo do rohangku mida Ibana; tangihon hamu ma Ibana!\n17:6 Umbege i angka sisean i, manungkap ma nasida jala mabiar situtu.\n17:7 Gabe didapothon Jesus ma nasida laos dijamai, huhut ma didok: Hehe ma hamu; unang ma mabiar!\n17:8 Alai laho manaili tu ginjang, sasada Jesus nama dapot matanasida disi.\n17:9 Jadi laho tuat sian dolok i, dipatihi Jesus ma nasida, na so jadi paboaon tu manang ise pe na niidanasida, saleleng so hehe dope Anak ni jolma i sian na mate.\n17:10 Dung i disungkun angka siseanna ma Ibana: Beha do pandok ni angka sibotosurat: Ingkon jumolo ro si Elia?\n17:11 Gabe dialusi Jesus ma nasida: Ro ma tutu si Elia pajongjongkon saluhutna.\n17:12 Alai hudok ma tu hamu: Nunga sahat ro si Elia, alai ndang ditanda nasida ibana; roharohanasida do dibahen tu ibana. Laos songon i ma mangae Anak ni jolma i bahenonnasida.\n17:13 Dung pe i asa diboto siseanna i, si Johannes pandidi na nidokna i disi.\n17:14 Dung sahat nasida tu natorop i, ro ma sada halak sumomba Ibana huhut mandok:\n17:15 Tuhan, sai asi ma roham di anakki; na solpoton do ibana, mansai bernit diae; jotjot ibana somsam tu api, jotjot tu aek.\n17:16 Huboan do ibana nian tu angka siseanmi alai ndang tarpamalum nasida ibana.\n17:17 Dung i ninna Jesus ma mangalusi: E bangso na so porsea jala na sumalin on! Sadia leleng on angkupanku hamu? Sadia leleng nari anjuonku hamu? Boan hamu ma ibana tuson!\n17:18 Dung i disonggahi Jesus ma ibana, gabe ruar ma sibolis i sian ibana, jadi hisar ma dakdanak i olat ni na sangombas i.\n17:19 Dung i pulik ma ditopot angka sisean i Jesus mandok: Boasa so tarpabali hami ibana?\n17:20 Jadi didok Jesus ma tu nasida: Ala ni otik ni haporseaonmuna do! Ai situtu do na hudok on tu hamu: Nanggo na sabatu ni sabi haporseaonmuna, dohononmuna ma tu dolok on: Munsat ma ho sian on tusan!, saut do i munsat; gabe ndang adong na so tarpatupa hamu.\n17:21 Alai anggo na samansam on, ndang olo bali, ia so marhite sian tangiang dohot parpuasaon.\n17:22 Alai di na pungu i nasida di Galilea, didok Jesus ma tu nasida: Sipasahaton ma Anak ni jolma i tu tangan ni halak.\n17:23 Pola do mate Ibana bunuonna, dung i pangoluon do Ibana di ari patoluhon. Jadi bobonosan situtu ma rohanasida.\n17:24 Jadi dung sahat nasida tu huta Kapernaum, ro ma angka sijalo guguan tu si Petrus mandok: Beha, ndang digarar Gurumuna guguan i?\n17:25 Digarar do, ninna. Jadi laho bongot tu jabu, manjoloani ma Jesus mandok: Beha di roham, Simon, sian ise do dijalo angka raja di tano on guguan manang beo? Sian anakna manang sian na leban?\n17:26 Jadi didok si Petrus ma tu Ibana: Sian na leban i do! Gabe ninna Jesus ma: Antong, lias do ia angka anak!\n17:27 Alai asa unang targasip nasida tabahen, laho ma ho tu tao, dabu ma hail i, dung i sintak ma dengke na parjolo manoro, bungka holaholana, jadi jumpang ho ma disi sada rupia; i ma buat, lehon ma i tu nasida bahen guguanta i.


ESRA 10 - BIBLE & BUKU ENDE ONLINE\n10:1 Jadi andorang martangiang dope si Esra, huhut manopoti dosa, sai tumatangis jala marsinggang di adopan ni joro ni Debata, marluhut ma tu lambungna sian halak Israel sada luhutan na balga situtu angka baoa, parompuan dohot dakdanak, ai tumatangis situtu situan na torop i, pola sosombopon.\n10:2 Dung i ro ma alus ni si Sekania, anak ni si Jeiel, sian pinompar ni si Elam mandok tu si Esra: Nunga tutu mardosa godang hami tu Debatanami, ala olo hami marjolmahon angka parompuan sibabijalang sian bangso isi ni luaton; alai tahe adong dope sihirimon di Israel taringot tu dosa on.\n10:3 Tole ma hita mambahen padan tu Debatanta, paboa ingkon palahoonnami nasa parompuan ro di tubunasida, hombar tu lomo ni Debatanta, ingkon hombar tu patik i do bahenon.\n10:4 Antong hehe ma ho, ingkon sahat tu ho ma hata i, jala ingkon donganannami ho; pir ma tondim jala ulahon hata i!\n10:5 Dung i hehe ma si Esra, pola dipatolon angka induk ni malim dohot halak Lepi ro di sandok Israel, paboa ingkon ulahononna hombar tu hata i; jadi marsumpa ma nasida.\n10:6 Dung i hehe ma si Esra sian adopan ni joro ni Debata, jala masuk tu bagasan bilut ni si Johanan, anak ni si Eliasib. Jadi dung sahat ibana tusi, ndang mangan roti ibana manang minum aek, ala arsak ni rohana mida dosa ni halak na mulak sian habuangan.\n10:7 Dung i didokkon ma martingting di Juda dohot di Jerusalem tu sude halak habuangan i, asa marluhut nasida tu Jerusalem.\n10:8 Jala manang ise na so ro tusi di bagasan tolu ari on mangihuthon panuturion ni angka induk dohot sintua, ingkon haromhononhon nasa ugasanna, jala ingkon pabalion ibana sian huria habuangan i.\n10:9 Jadi marluhut ma sude baoa sian Juda dohot Benjamin tu Jerusalem di bagasan tolu ari, i ma di ari duapulu bulan sipaha sia, jala hundul do sandok bangso i di alaman ni joro ni Debata, pola angka hitir nasida ala hata i dohot binahen ni udan na por.\n10:10 Dung i hehe ma malim Esra, ninna ma mandok nasida: Nunga mardosa godang hamu, na pinarjolmamuna angka parompuan sibabijalang laho manambai hasalaan ni Israel na sai laon.\n10:11 Nuaeng pe topoti hamu ma dosamuna tu Jahowa, Debata ni ompumuna i, jala ulahon hamu ma lomo ni rohana, ingkon sirang ma hamu sian angka bangso ni luaton dohot sian angka parompuan sibabijalang.\n10:12 Jadi sandok luhutan i mangalusi, pola marsoara na gogo mandok: I ma tutu, ingkon songon hatami tu hami ulahononnami.\n10:13 Alai tahe mansai torop halak, jala nunga partaonan rondo ni ari, ndang tartahan halak jongjong di balian on, jala ndada ulaon sisadari manang sidua ari, ai nunga tung godang pangalaosionnami di hata na sasada on.\n10:14 Ua angka induknami nian tinggal singkat ni sandok luhutan i, manang ise pe jumpang di bagasan angka hutanta naung marjolmahon angka parompuan sibabijalang, ingkon ro di tingki angka na binuhul rap dohot angka sintua dohot panguhum ni huta i, paima sumurut sian hita parpiarpiar ni rimas ni Debatanta, ala ni dosa on.\n10:15 Holan si Jonatan, anak ni si Asahel dohot si Jehseia, anak ni si Tikwa hehe mangalo hata i, jala si Mesulam dohot si Sabetai, halak Lepi manolopi juanasida i.\n10:16 Jadi dibahen halak habuangan i ma songon i. Dung i dipapulik malim Esra ma deba baoa, sian angka induk marompuompu ganup sian pinompar ni ompuna be, pola digoar luhutna i; marluhut ma nasida di artia bulan sipaha sampulu mangarisik hata i.\n10:17 Jadi marujung ma hata i dibahen nasida tu sude baoa angka na marjolmahon parompuan sibabijalang, sahat ro di artia bulan sipaha sada.\n10:18 Jadi jumpang ma sian angka anak ni malim, angka naung marjolmahon parompuan sibabijalang, sian pinompar ni si Jesua, anak ni si Josadak dohot hahaanggina i: si Maseia, si Elieser, si Jarib, dohot si Gedalia.\n10:19 Pola martopap tangan nasida, paboa ingkon paulahonna jolmanasida i, jala pelehononna sada birubiru tunggal bahen pelean pardosaan.\n10:20 Sian pinompar ni si Immer: Si Hanani dohot si Sebadia.\n10:21 Sian pinompar ni si Harim: Si Maseia, si Elia, si Semaya, si Jeiel dohot si Usia.\n10:22 Sian pinompar ni si Pashur: Si Eleonai, si Maseia, si Ismael, si Netaneel, si Josabad dohot si Eleasa.\n10:23 Sian pinompar ni si Lepi: Si Josabad, si Simei, si Kelaia (i ma si Kelita), si Petahia, si Juda dohot si Elieser.\n10:24 Sian angka parende: Si Eliasib. Sian angka sijaga pintu: Si Sallum, si Telem dohot si Uri.\n10:25 Sian halak Israel sandok, sian pinompar ni si Paras: Si Ramia, si Ishia, si Malkia, si Mijamin, si Eleasar, si Malkia dohot si Benaia.\n10:26 Sian pinompar ni si Elam: Si Matania, si Sakaria, si Jeiel, si Abdi, si Jeremot dohot si Elia.\n10:27 Sian pinompar ni si Jattu: Si Eleonai, si Eliasib, si Matania, si Jeremot, si Sabad dohot si Asisa.\n10:28 Sian pinompar ni si Bebai: Si Johanan, si Hanania, si Sabai, si Atlai.\n10:29 Sian pinompar ni si Bani: Si Mesulam, si Malluk dohot si Adaya, si Jashub, si Seal dohot si Jeremot.\n10:30 Sian pinompar ni si Pahat-Moab: Si Adna, si Kelal, si Benaia, si Maseia, si Matania, si Besalel, si Binnui dohot si Manasse.\n10:31 Sian pinompar ni si Harim: Si Elieser, si Ishia, si Malkia, si Semaya, si Simeon.\n10:32 Si Benjamin, si Malluk dohot si Semaria.\n10:33 Sian pinompar ni si Hasum: Si Matenai, si Matatta, si Sabad, si Elipelet, si Jeremai, si Manasse dohot si Simei.\n10:34 Sian pinompar ni si Bani: Si Maadai, si Amram, si Uel.\n10:35 Si Benaia, si Bedaia, si Keluhi.\n10:36 Si Benaia, si Meremot, si Eliasib.\n10:37 Si Matania, si Matenai, si Jasu.\n10:38 Si Bani, si Binnui, si Simei.\n10:39 Si Selemia, si Natan, si Adaya.\n10:40 Si Maknadeboi, si Sasai, si Sarai.\n10:41 Si Asarel, si Selemia, si Semaria.\n10:42 Si Sallum, si Amaria, si Josep.\n10:43 Sian pinompar ni si Nebo: Si Jeiel, si Matitia, si Sabad, si Sebina, si Jahdai, si Joel, si Benaia.\n10:44 Luhut nasida naung marjolmahon parompuan sibabijalang jala adong do deba sian angka parompuan naung tubuan anak.


Yesaya 37 (TOBA)\nI. Pos ma roha ni si Hiskia pinapos ni panurirang Jesaya 1-7. II. Surat ogaoga ni raja Sanherib. Tangiang ni si Hiskia 8-20. III. Alus ni Debata marhitehite panurirang Jesaya 21-35. IV. Harerendep ni halak Assur jala hamamate ni si Sanherib 36-38.\n1(I.) Jadi dung dibege raja Hiskia hata i, diribahi ma ulosna jala marulos hori ibana laho manopot bagas ni Jahowa.\n2Jadi disuru ma si Eliakim, panahatan ni bagas i dohot si Sebna, juaratulis i rap dohot angka sintua ni malim, rap marulos hori be manopot panurirang Jesaya, anak ni si Amos.\n3Asa didok nasida tu ibana: Songon on do hata ni si Hiskia: Ari hagogotan dohot paminsangon dohot haurahon do ari on; ai nunga jumpang nian hasasanga ni posoposo, hape ndang adong gogo manubuhon.\n4Anggiat tung dibege Jahowa Debatamu hata ni si Rabsake, angka na tinonahon ni raja sian Assur tuanna i, manginsahi Debata na mangolu i, jala ditorui ibana ala ni hata angka naung binege ni Jahowa Debatam; asa patolhas ma tangiang i mangondihon pasipasi na jumpang i.\n5Dung i ro ma angka naposo ni raja Hiskia manopot si Jesaya.\n6Jadi didok si Jesaya tu nasida; songon on ma dohononmuna tu tuanmuna: Songon on do hata ni Jahowa: Unang ho mabiar maradophon hata angka naeng binegem, angka na niinsakkon ni naposo ni raja sian Assur palea ahu.\n7Ida ma, lehononku ma tu bagasan rohana sada tondi, asa begeonna barita jala mulak tu tanona, asa huragehon ibana marhitehite podang di bagasan tanona.\n8(II.) Dung i mulak ma si Rabsake, gabe marmusu dompak Libna raja ni Assur i didapot, ai nunga tarbortik tu pinggolna naung borhat ibana sian Lakis.\n9Jala dibege barita taringot tu si Tirhaka raja sian Kus didok halak: Nunga borhat ibana laho marmusu dompak ho. Jadi dung dibege hata i, disuru ma angka suruanna tu si Hiskia mandok:\n10Songon on ma dok hamu tu si Hiskia, raja sian Juda: Unang olo ho paotootoon ni Debatam, na pinangasahonmu mandok: Ndang tagamon lehononna huta Jerusalem tu tangan ni raja sian Assur.\n11Ida ma, nunga dibege ho, na binahen ni angka raja sian Assur tu sude angka luat laho mangarendephon nasida, ia ho hape tung tagamon malua ma?\n12Tung adong ma angka debata ni bangso parbegu na tuk paluahonnasida, angka na siniaphon ni angka daompung? I ma Gozan dohot Haran dohot Resep dohot angka anak ni Eden, angka na maringan di Telasar.\n13Didia nuaeng raja sian Hamat dohot raja sian Arpad dohot raja ni huta Separwaim dohot Hena dohot Iwa?\n14Jadi dibuat si Hiskia ma angka surat i sian tangan ni angka suruani jala dijaha, dung i nangkok ma ibana tu bagas ni Jahowa, jala dipahembang surat i di adopan ni Jahowa.\n15Dung i martangiang ma si Hiskia tu Jahowa songon on:\n16Ale Jahowa Zebaot, Debata ni Israel, na marhabangsahon angka kerubim, sasada ho do Debata ni saluhut harajaon di tano on! Ho do tumompa langit dohot tano on!\n17Sai paeleng ma pinggolmu ale Jahowa, jala tangihon, sai patonggor ma matam ale Jahowa jala ida, jala tangihon sude hata ni si Sanherib, angka na tinonahonna mangarehei Debata na mangolu i.\n18Tongon tahe ale Jahowa, nunga disiaphon angka raja sian Assur saluhut angka bangso dohot luatnasida i.\n19Jala nunga ditimpalhon tu api angka debatanasida, ai ndang tongon Debata angka i, jadijadian ni tangan ni jolma do, hau dohot batu, gabe disiaphon angka i.\n20Onpe ale Jahowa Debatanami, sai palua ma hami sian tanganna, asa mananda saluhut harajaon di tano on, paboa sasada ho do Debata, ale Jahowa!\n21(III.) Dung i marsuru ma si Jesaya, anak ni si Amos, tu si Hiskia mandok: Songon on do hata ni Jahowa, Debata ni Israel: Anggo na pinangidom tu ahu, taringot tu si Sanherib raja sian Assur, nunga hutangihon.\n22On do hata na tinonahon ni Jahowa dompak ibana: Mamaus jala mangarehe mida ho do namarbaju, boru Sion i; mangupir do ulu ni boru Jerusalem sian pudim.\n23Ise tahe naung nireheanmu jala nielesanmu, jala dompak ise dipangiar ho soaram jala mamaus matam dompak ginjang? Dompak na badia ni Israel do tahe!\n24Marhite sian tangan ni angka naposom dielesi ho Tuhan i jala nimmu do: Binahen ni hinadeak ni angka huretangku ahu manaek tu ginjang ni angka dolok, tu partalpahan ni Libanon jala tabaonku ma angka hau aresna na timbo i dohot angka marantina na dumenggan i, jala tolhas ahu tu punsuna tu tombak hasoloanna.\n25Nunga huhali jala huinum angka aek i jala huarsik marhitehite palak ni pathu sude angka batang aek Misir.\n26Ndang dung dibege ho, naung hubahen songon i sian na robi, di angka ari na galia hujadihon i? Nuaeng pe huparo; ingkon siap bahenonmu angka huta na gonting bahen timbunan batu.\n27Jala angka pangisina i partangan na so marnangan tarsonggot do jala tarurak; manjadi duhutduhut di ladang do nasida dohot ingkau rata, songon ri tu angka tarup jala antinganoon eme tagan so bibi dope.\n28Nunga huboto hian hundulanmu, haruruarmu dohot habobongotmu dohot pangogaogaonmu dompak ahu.\n29Ala na mangoga ho dompak ahu, jala tolhas tu pinggolhu hajungkatonmu, jala bahenonku ma harihir tu igungmu dohot kokang tu bibirmu jala toguonku ma ho mulak sian dalan haroroanmi.\n30Jala on ma partinandaan di ho: Panganonmu ma sataon on eme sagak, dohot di taon paduahon, alai anggo patolu taonhon manabur ma hamu jala manggotil jala manuan porlak anggur, jala panganonmu parbuena.\n31Jala datdatan ni angka na malua sian pinompar ni Juda, angka pasipasina i marurat tu toru jala marparbuehon parbue tu ginjang.\n32Ai ruar do sian Jerusalem pasipasi dohot angka na malua sian dolok Sion. Hamuruhon ni Jahowa Zebaot patupahon songon i.\n33Dibahen i songon on do hata ni Jahowa taringot tu raja sian Assur: Na so tupa ibana bongot tu huta on, manang siorhononna tusi nanggo sada sumbia manang dapothononna marlombulombu, manang bahenonna hubu humaliang huta i.\n34Ingkon marhite sian dalan haroroanna ibana mulak, alai anggo tu huta on na so tupa ibana bongot, ninna Jahowa.\n35Ai ondinganku do huta on laho paluahon, ala ni ahu dohot ala ni naposongku si Daud.\n36(IV.) Dung i ruar ma suruan ni Jahowa, jala dibunu di parsaroan ni Assur saratus ualupulu lima ribu halak. Jadi dung hehe nasida sogot manogotna i, ida ma, saluhut nasida nunga gabe bangke.\n37Jadi borhat ma si Sanherib, raja sian Assur laho mulak, laos maringan ibana di Ninive.\n38Jadi uju na marsomba ibana di joro ni Nisrok debatana i, ro ma si Adramelek dohot si Sar-Eser, angka anakna i mambunu ibana marhitehite podang, dung i maporus ma nasida tu tano Ararat. Jadi si Esarhaddon anakna i bangkit raja singkatna.


I Samuel 31 | Alkitab TOBA\nI Samuel 30 →\nAugust 21, 2008 · 12:09\n31:1 Jadi dung tole tongtang halak Palistim dompak halak Israel, gabe maporus ma halak Israel moradophon halak Palistim, jala marragean nasida di atas dolok Gilboa.\n31:2 Dung i sai dilotongi halak Palistim ma si Saul dohot angka anakna, dibunu halak Palistim ma si Jonatan, si Aminadab dohot si Malkisua, angka anak ni si Saul.\n31:3 Lam tarsugutsugut ma dohot si Saul, sai ditumpur halak parsior ibana, gabe targisik bugangna dibahen halak parsior i.\n31:4 Dung i didok si Saul ma mandok naposo siusung sinjatana: Umpat ma podangmu jala tihamhon tu ahu, asa unang ro halak parhulup on maniham ahu, huhut mangalesanlesan ahu. Alai ndang olo naposo siusung sinjatana i, ai mabiar situtu do ibana. Dung i dibuat si Saul ma podangna, laos maninggangkon dirina tusi.\n31:5 Jadi dung diida naposo siusung sinjatana i naung mate si Saul, dohot ma ibana maninggangkon dirina tu podangna, laos mate rap dohot rajai.\n31:6 Jadi rap mate ma di na sadari i si Saul dohot anakna na tolu i dohot naposo siusung sinjatana ro di sude halak donganna i.\n31:7 Jadi dung diida halak Israel angka na di baribaon ni rura i dohot angka na di baribaon ni Jordan naung maporus halak Israel, jala naung mate si Saul dohot angka anakna, ditadingkon nasida ma angka huta i, jala maporus. Jadi ro ma halak Palistim maringan disi. II\n31:8 Dung i marsogotna i ro ma halak Palistim laho mamupusi angka na marragean i, gabe jumpang nasida ma si Saul dohot anakna na tolu i marpeahan di atas dolok Gilboa.\n31:9 Dung i ditipul nasida ma uluna jala diduduk angka sinjatana, dipaebangkon ma i tu luat ni halak Palistim humaliang laho mamaritahon barita i di bagasan joro ni ajiajiannasida dohot tu situan na torop i.\n31:10 Dung i dipampeakkon nasida ma sinjatana i tu bagasan joro ni Astarot, ianggo bangkena digantung nasida do tu parik ni huta Betsean.\n31:11 Alai dung dibege isi ni Jabes di Gilead barita taringot tu na binahen ni halak Palistim tu si Saul.\n31:12 Borhat ma nasa baoa sialo musu mardalan manipat borngin i, dibuat nasida ma bangke ni si Saul dohot bangke ni angka anakna i sian parik ni huta Betsean, jala diboan tu huta Jabes jala disirabuni disi.\n31:13 Dung i dibuat ma angka holiholina, laos dibandahon ma i di toru ni hariara di Jabes, jala marpuasa nasida pitu ari lelengna.


01 I Musa | Alkitab TOBA\nCategory Archives: 01 I Musa\n1:1 Di mula ni mulana ditompa Debata langit dohot tano on.\n1:2 Dung i tarulang ma tano i gabe halongonan jala holom di atas lung i, dung i mangareapreap ma Tondi ni Debata di atas ni angka aek.\n1:3 Dung i mangkuling ma Debata ninna: Jadi ma ho na tiur! Jadi tiur ma tutu.\n1:4 Nunga denggan na tiur i diida Debata, jadi dibahen Debata ma parsirangan ni na tiur sian na holom.\n1:5 Dung i digoar Debata ma na tiur i arian, goar ni na holom i borngin. Dung i bot ma ari, torang ma ari muse, i ma ari parjolo.\n1:6 Dung i mangkuling muse ma Debata: Jadi ma ho hajangkajang di parsitongaan ni angka aek bahen parsirangan ni aek tu aek.\n1:7 Jadi dipauli Debata ma hajangkajang i, asa disirang aek angka na di toru ni hajangkajang sian aek angka na di ginjang ni hajangkajang i, gabe manjadi ma songon i.\n1:8 Dung i digoar Debata ma hajangkajang i langit. Dung i bot ma ari, torang ma ari muse, i ma ari paduahon.\n1:9 Dung i ninna Debata ma: Marpungu ma hamu aek, angka na di toru ni langit i tu sada inganan, asa tarida na mahiang! Gabe manjadi ma songon i.\n1:10 Dung i digoar Debata ma na mahiang i tano, ia parpunguan ni angka aek laut digoar. Jadi nunga denggan diida Debata.\n1:11 Dung i ninna Debata ma: Dipantumburhon tano i ma duhutduhut dohot suansuanan, na marparbuehon boni, hau angka na marparbuehon bonina di bagasan tudos tu mansamna be di tano on, gabe manjadi ma songon i.\n1:12 Jadi dipantubuhon tano i ma duhutduhut dohot suansuanan, na marparbuehon bonina tudos tu mansamna dohot hau na marparbuehon bonina di bagasan, tudos tu mansamna. Dung i nunga denggan diida Debata.\n1:13 Jadi bot ma ari, torang ma ari muse, i ma ari patoluhon.\n1:14 Dung i mangkuling muse ma Debata: Jadi ma hamu angka panondang di hajangkajang ni langit i, bahen parsirangan ni arian sian borngin, gabe tanda paboa titik ni padan dohot angka ari dohot angka taon.\n1:15 Jala gabe panondang angka i di hajangkajang ni langit i, asa dipatiur tano on; dung i manjadi ma songon i.\n1:16 Dung i dipauli Debata ma dua panondang angka na bolon; panondang na bolon, pangguruan ni arian, dohot panondang na metmet, pangguruan ni borngin, ro di angka bintang.\n1:17 Dung i dibahen Debata ma nasida tu hajangkajang ni langit i, asa disondangi tano on.\n1:18 Jala manggomgomi arian dohot borngin, jala bahen parsirangan ni na tiur sian na holom. Dung i nunga denggan diida Debata.\n1:19 Jadi bot ma ari, torang ma ari muse, i ma ari paopathon.\n1:20 Dung i mangkuling muse ma Debata: Dipantubuhon angka aek i ma gulokgulok na marhosa, angka na manjirir, jala marhabangan ma angka pidong di atas tano on martongatonga langit.\n1:21 Dung i ditompa Debata ma angka dengke na balga dohot nasa na marhosa, angka na manjiriri di bagasan aek, masiboan mansamna ro di nasa pidong angka na masiboan mansamna. Jadi nunga denggan diida Debata.\n1:22 Dung i dipasupasu Debata ma nasida, ninna ma: Marpinompari ma hamu, asa lam torop jala gohi hamu ma angka aek ni laut, lam torop ma dohot angka pidong di atas tano on.\n1:23 Jadi bot ma ari, torang ma ari muse; i ma ari palimahon.\n1:24 Dung i mangkuling muse ma Debata: Dipantubuhon tano i ma hosa angka na mangolu masiboan mansamna: Angka dorbia dohot gulokgulok dohot binatang masiboan mansamna, gabe manjadi ma songon i.\n1:25 Dung i dipauli Debata ma angka binatang ni tano on masiboan mansamna, dohot angka dorbia masiboan mansamna, dohot gulokgulok ni tano on masiboan mansamna. Jadi nunga denggan diida Debata.\n1:26 Dung i mangkuling muse ma Debata: Tole ma, itatompa ma jolma, tumiru rupanta, tudos tu pangalahonta, asa dirajai dengke angka na di laut, dohot pidong angka na martongatonga langit, dohot angka dorbia, ro di sandok tano on nang sude gulokgulok, angka na manjirir di atas tano on.\n1:27 Jadi ditompa Debata ma jolma i tumiru rupana, rupana ditiruanhon Debata laho manompa ibana, baoa dohot boruboru nasida ditompa.\n1:28 Dung i dipasupasu Debata ma nasida, ninna Debata ma tu nasida: Marpinompari ma hamu, asa sopar hamu, jala gohi hamu sandok tano on, jala patunduk hamu; jala raja i hamu dengke angka na di laut dohot pidong angka na martongatonga langit ro di sude binatang, angka na manjirir di atas tano on.\n1:29 Dung i ninna Debata ma: Boti ma i, nunga hulehon tu hamu nasa suansuanan na marparbuehon boni di sandok tano on, ro di sude hau angka na marparbue sisuanon, bahen panganonmuna ma i.\n1:30 Alai anggo tu sude angka binatang ni tano on dohot tu angka pidong na martongatonga langit, ro di sude na manjirir di atas tano on, angka na marhosa di bagasan: Bulung ni angka suansuanan (hulehon) bahen panganonna, gabe manjadi ma songon i.\n1:31 Dung i ditilik Debata ma sude na tinompana i, jadi nunga denggan situtu. Dung i bot ma ari, torang ma ari muse, i ma ari paonomhon.\n3:1 Alai ulok do na umbisuk sian nasa na manggulmit di ladang, angka na jinadihon ni Debata Jahowa, jadi didok ma mandok boruboru i: Atehe tongon do didok Debata, na so jadi panganonmuna sian saluhut hau angka na di porlak on?\n3:2 Dung i ninna boruboru i ma mandok ulok i: Jadi do panganonnami sian parbue ni hau angka na di porlak on.\n3:3 Alai anggo sian parbue ni hau, na di parsitongaan ni porlak i didok Debata do: Unang pangan hamu sian i, jala unang jama hamu, asa unang mate hamu.\n3:4 Dung i ninna ulok i ma mandok boruboru i: Ndang na tutu hamu mate.\n3:5 Ai diboto Debata do, sadari dipangan hamu sian i, tonggor ma matamuna, gabe doshon Debata hamu umboto na denggan dohot na roa.\n3:6 Dung i sai dipanotnoti boruboru i ma parbue ni hau i dibahen dengganna panganon jala pia matana marnida, jala tau manunggul roha tu hapistaran hau i, jadi diputikkon sian parbuena i jala dipangan, dilehon ma dohot tu sinondukna sian i, gabe dipangan.\n3:7 Dung i tonggor ma matanasida na dua, diboto ma na marsaemara nasida, gabe disomoti ma bulung ni hau ara bahen sabuknasida.\n3:8 Dung i dibege nasida ma soara ni Debata Jahowa, na medangedang di porlak i di haroro ni alogo mareak bot ari, gabe martabuni ma si Adam dohot jolmana i di holangkolang ni hau angka na di porlak i maradophon bohi ni Debata Jahowa.\n3:9 Dung i joujou ma Debata Jahowa di si Adam, ninna ma mandok ibana: Didia do ho?\n3:10 Jadi ninna si Adam ma: Hubege nian suaram di porlak i, gabe mabiar ahu, ai marsaemara do ahu, umbahen na martabuni ahu.\n3:11 Dung i ninna Debata ma: Ise na paboahon tu ho, na marsaemara i ho? Nda tung dipangan ho sian hau na hupatikkon i mangorai panganonmu?\n3:12 Dung i ninna si Adam ma: Boruboru na nilehonmu bahen donganku, i do na mangalehon tu ahu sian hau i, gabe hupangan.\n3:13 Dung i ninna Debata Jahowa ma tu boruboru i: Boasa songon i bahenonmu? Jadi ninna boruboru i ma: Ulok i do paotooto ahu, gabe hupangan.\n3:14 Dung i ninna Debata Jahowa ma tu ulok i: Ala dibahen ho songon i gumodang ma torungku tu ho sian tu nasa pahanpahanan dohot sian tu nasa na manggulmit di ladang. Butuham na ma jururhononmu, jala orbuk panganonmu saleleng di ngolum.\n3:15 Jala bahenonku ma parbadaanmu dohot boruboru i, ro di pinomparmu tu Pinomparna. Ibana mangalisathon ulum, gabe pargutonmu tambihulna.\n3:16 Dung i ninna ma mandok boruboru i: Ganda situtu bahenonku parniahapanmu saleleng gabegabean ho; bernit taononmu laho manubuhon anakkonmu, sinondukmu na ma ihutanmu, jala ibana mangarajai ho.\n3:17 Jala didok ma tu si Adam: Ala ditangihon ho soara ni jolmam, gabe dipangan ho sian hau na hupatikkon i, mandok: Unang pangan sian i, hona torungku ma tano on ala ho, porsuk ma ahaponmu manganhon gogona saleleng di ngolum.\n3:18 Pantubuhononna ma huhut di ho angka duriduri dohot duhutduhut na marsuga, angka ingkau rata ni ladang i na ma panganonmu.\n3:19 Ingkon hir hodokmu manganhon sipanganonmu, paima mulak ho gabe tano, pambuatanmu hian, ai tano do ho, jala tu tano do ho mulak sogot.\n3:20 Dung i dibahen si Adam ma goar ni jolmana i: Hawa (hangoluan), ala ibana ina ni nasa na mangolu.\n3:21 Dung i dipauli Debata Jahowa ma bobak bahen abit ni si Adam dohot jolmana i, jala dialithon tu nasida.\n3:22 Dung i ninna Debata Jahowa ma: Ida ma, nunga doshon Sada sian Hami si Adam, umboto na denggan dohot na roa. On pe, asa unang didungdungkon tanganna mamutikkon huhut sian hau hangoluan jala dipangan gabe mangolu salelenglelengna.\n3:23 Jadi dipabali Debata Jahowa ibana sian porlak Eden, asa diula tano pambuatanna i.\n3:24 Jadi dilele ma si Adam i, jala dipaipahon angka kerubim tungkan habinsaran ni porlak Eden i marpodang sidua baba marjimburjimbur, asa dijaga dalan tu hau hangoluan.\n4:1 Dung i sampur ma si Adam dohot si Hawa, jolmana i, jadi gabegabean ma ibana, ditubuhon ma si Kain, jala ninna ma: Nunga maruli ahu sada baoa sian Jahowa.\n4:2 Dung i diulahi ma manubuhon si Abel anggina i; gabe parmahan birubiru ma si Abel, alai siula hauma anggo si Kain.\n4:3 Dung i di laonlaon ni ari, diboan si Kain ma sian parbue ni haumana bahen pelean tu Jahowa.\n4:4 Jadi dohot ma si Abel mamboan sian buhabaju ni birubiruna dohot sian tabotabona. Jadi lomo ma roha ni Jahowa mamereng si Abel dohot na pinelehonna i.\n4:5 Alai anggo si Kain dohot na pinelehonna i, ndang dibereng. Jadi pusu ma roha ni si Kain jala rupi bohina.\n4:6 Dung i ninna Jahowa ma mandok si Kain: Boasa tung pusu roham, jala boasa rupi bohim?\n4:7 Nda songon on do? Molo na denggan diula ho i ma hadirgakon ni bohi; alai molo so diula ho na denggan, mangonggop dosa i di lambung pintu mangkalungunhon ho, alai ingkon ho mangarajaisa.\n4:8 Dung i mangkatai ma si Kain dohot si Abel, anggina i. Alai dung ro di hauma nasida, hehe ma si Kain dompak si Abel anggina i, jala dibunu ibana.\n4:9 Jadi ninna Jahowa ma tu si Kain: Didia do si Abel anggim i? Ndang huboto, ninna, tung ahu ma siparorot anggingki?\n4:10 Alai ninna Jahowa ma: Aha do na binahenmi? Maungaung do sian tano i mudar ni anggim sahat tu Ahu.\n4:11 Onpe gumodang ma torungku tu ho asa tu tano i, na pangangang babana jumalo mudar ni anggim sian tanganmi.\n4:12 Molo diula ho tano i, ndang be lehononna gogona tu ho, mompasompas jala madoado na ma ho di tano on.\n4:13 Dung i ninna si Kain ma mandok Jahowa: Ndang be tarsesa dosangki dibahen balgana.\n4:14 Ndi, nunga dipabali Ho ahu sadari on sian tano on, jadi martabuni na ma ahu maradophon Bohim, gabe mompasompas jala madoado na ma ahu di tano on. Jadi manang ise na jumpangan ahu, bunuonna ma ahu.\n4:15 Alai ninna Jahowa ma mandok ibana: Antong manang ise pe na mambunu si Kain, pitu lompit abulonna. Dung i dibahen Jahowa ma sada tanda tu si Kain, asa unang dibunu manang ise na jumpangan ibana.\n4:16 Dung i manginsurut ma si Kain sian Bohi ni Jahowa laho maringan tu tano Nod, na tungkan habinsaran sian porlak Eden.\n4:17 Dung i sampur ma si Kain dohot jolmana, jadi gabegabean ma ibana, jala ditubuhon si Hanok. Dung i dipungka ma sada sosor dibahen ma goar ni sosor i Hanok, mangihuthon goar ni anakna i.\n4:18 Dung i ditubuhon si Hanok ma si Irad; si Irad manubuhon si Mehuyael; si Mehuyael manubuhon si Metusael; si Metusael manubuhon si Lamek.\n4:19 Alai anggo si Lamek dua do jolmana dibuat, goar ni na sada si Ada, goar ni paduahon si Zilla.\n4:20 Dung i ditubuhon si Ada ma si Jabal, ibana do ompu ni sude angka na mangingani undungundung dohot na marpinahan.\n4:21 Ia goar ni anggina i si Jubal, ibana do ompu ni sude angka sipiltik hasapi dohot sordam.\n4:22 Si Zilla pe ditubuhon do si Tubal Kain, pande ni sude angka sipauli tombaga dohot bosi; ia iboto ni si Tubal Kain si Naema do.\n4:23 Dung i ninna si Lamek ma tu jolmana na dua i, si Ada dohot si Zilla: Bege hamu ma soarangku, hamu ale jolma ni si Lamek! Pinggol hamu ma torsangkon! Sai na bunuonku do sada baoa ala ni bugangki, jala sada dolidoli ala ni bosarhon.\n4:24 Ai molo pitu hali abulon ia si Kain, ingkon pitupulu hali pitu abulon anggo si Lamek.\n4:26 Tubu ma dohot anak ni si Set sada, dibahen ma goarna si Enos. Uju i ma dipungka halak pajoujou goar ni Jahowa.\n5:1 On ma buku ni angka sundut ni si Adam, di ari panompaon ni Debata di si Adam, tudos tu rupa ni Debata ibana ditompa.\n5:2 Baoa dohot boruboru nasida ditompa, jala dipasupasu nasida, jala dibahen goarnasida jolma, di ari panompaonnasida i.\n5:3 Jadi dung saratus tolupulu taon mangolu si Adam, tubu ma anakna, tudos tu rupana, songon pangalahona, dibahen ma goarna si Set.\n5:4 Ia umur ni si Adam, dungkonsa ditubuhon si Set ualu ratus taon do, jala ditubuhon anak dohot boru.\n5:5 Jadi sia ratus tolupulu taon ma sandok umur ni si Adam mangolu, dung i mate ma ibana.\n5:6 Dung saratus lima taon leleng ni si Set mangolu, ditubuhon ma si Enos.\n5:7 Ia leleng ni si Set mangolu, dung ditubuhon si Enos, ualu ratus pitu taon do, jala ditubuhon anak dohot boru.\n5:8 Jadi sia ratus sampulu dua taon ma sandok umur ni si Set, dung i mate ma ibana.\n5:9 Dung siapulu taon leleng ni si Enos mangolu, ditubuhon ma si Kenan.\n5:10 Ia leleng ni si Enos mangolu, dung ditubuhon si Kenan, ualu ratus sampulu lima taon do, jala ditubuhon anak dohot boru.\n5:11 Jadi sia ratus lima taon sandok umur ni si Enos, dung i mate ma ibana.\n5:12 Dung pitupulu taon leleng ni si Kenan mangolu, ditubuhon ma si Mahalaleel.\n5:13 Ia leleng ni si Kenan mangolu dung ditubuhon si Mahalaleel ualu ratus opatpulu taon do, jala ditubuhon anak dohot boru.\n5:14 Jadi sia ratus sampulu taon ma sandok umur ni si Kenan, dung i mate ma ibana.\n5:15 Dung onompulu lima taon leleng ni si Mahalaleel mangolu, ditubuhon ma si Jared.\n5:16 Ia leleng ni si Mahalaleel mangolu, dung ditubuhon si Jared, ualu ratus tolupulu taon, jala ditubuhon anak dohot boru.\n5:17 Jadi ualu ratus siapulu lima taon sandok umur ni si Mahalaleel, dung i mate ma ibana.\n5:18 Dung saratus onompulu dua taon leleng ni si Jared mangolu, ditubuhon ma si Henok.\n5:19 Ia leleng ni si Jared mangolu, dung ditubuhon si Henok, ualu ratus taon, jala ditubuhon anak dohot boru.\n5:20 Jadi sia ratus onompulu dua taon sandok umur ni si Jared, dung i mate ma ibana.\n5:21 Dung onompulu lima taon leleng ni si Henok mangolu, ditubuhon ma si Metusalah.\n5:22 Jadi dung ditubuhon si Metusalah i, sai marparange, mardonganhon Debata ma si Henok tolu ratus taon lelengna, jala ditubuhon anak dohot boru.\n5:23 Jadi tolu ratus onompulu lima taon sandok umur ni si Henok.\n5:24 Jala sai marparange, mardonganhon Debata ma si Henok, dung i ndang disi be ibana, ai dialap Debata do ibana.\n5:25 Dung saratus ualupulu pitu taon leleng ni si Metusalah mangolu, ditubuhon ma si Lamek.\n5:26 Ia leleng ni si Metusalah mangolu, dung ditubuhon si Lamek, pitu ratus ualupulu dua taon do, jala ditubuhon anak dohot boru.\n5:27 Jadi sia ratus onompulu sia taon sandok umur ni si Metusalah, dung i mate ma ibana.\n5:28 Dung saratus ualupulu dua taon leleng ni si Lamek mangolu, ditubuhon ma sada anak.\n5:29 Dung i dibahen ma goarna si Noak, ninna ma: On ma mangapul hita di ulaonta dohot di haloloja ni tanganta di tano on, na hona toru ni Jahowa.\n5:30 Ia leleng ni si Lamek mangolu, dung ditubuhon si Noak, lima ratus siapulu lima taon do, jala ditubuhon anak dohot boru.\n5:31 Jadi pitu ratus pitupulu pitu taon sandok umur ni si Lamek, dung i mate ma ibana.\n5:32 Dung lima ratus taon umur ni si Noak, ditubuhon ma si Sem, si Ham dohot si Japet.\n9:1 Dung i dipasupasu Debata ma si Noak dohot angka anakna, ninna ma mandok nasida: Gabe ma hamu, asa sopar, jala gohi hamu ma tano on.\n9:2 Marhabiaran jala jimbolangon ma marnida hamu sude binatang di tano on, ro di sude pidong angka na martongatonga langit dohot nasa na manjirir di tano on, ro di dengke ni laut sudena, sahat tu tanganmu ma nasida.\n9:3 Nasa na manggulmit, na mangolu bahen panganonmuna, sahat tu hamu ma i sudena hulehon, songon bulung rata.\n9:4 Alai unang pangan hamu juhut, molo di bagasan dope hosana, mandok mudarna i.\n9:5 Tongon do, sai luluhononku do mudarmuna marguru tu hosamuna i; sai luluhononku do sian tangan ni nasa binatang dohot sian tangan ni jolma; sian tangan ni baoa donganna i luluhononku hosa ni jolma i.\n9:6 Manang ise na mandurushon mudar ni jolma, durushonon ni jolma ma mudarna; ai tudos tu rupa ni Debata jolma i ditompa Debata.\n9:7 Alai gabe ma anggo hamu asa sopar, lam rarat ma hamu di tano on, jala lam sopar disi.\n9:8 Dung i ninna Debata ma mandok si Noak dohot tu anakna angka na rap dohot ibana, botima i:\n9:9 Ida ma anggo Ahu, pahotonku ma padanhu tu hamu ro di pinomparmuna sogot.\n9:10 Dohot tu nasa na marhosa na mangolu angka na rap dohot hamu, angka pidong, pinahan dohot nasa binatang ni tano on, angka na rap dohot hamu, sian luhut angka na ruar sian parau ro di sude pahanpahanan ni tano on.\n9:11 Pahotonku ma padanhu dohot hamu, paboa na so jadi be ripashonon ni aek na sumar nasa na mardaging, huhut paboa na so masa be aek na sumar i mangaripashon tano on.\n9:12 Dung i ninna Debata ma: On ma tanda ni padan na hubahen i tu hamu dohot tu nasa na marhosa na mangolu, angka na rap dohot hamu ro di salelenglelengna:\n9:13 Halibutonganki, na hubahen i di ombun, i ma tanda ni padanhu dohot tano on.\n9:14 Onpe, molo huparo ombun tu tano on, sai tarida ma halibutongan i di ombun.\n9:15 Jadi ingotonku ma padan na hubahen i tu hamu dohot tu nasa na marhosa na mangolu, ro di sude na mardaging, paboa na so pamasaonku be aek na sumar i mangaripashon nasa na mardaging.\n9:16 Sai bahenonku do halibutongan i tu ombun, asa hubereng ibana marningot padan salelenglelengna binahen ni Debata tu nasa na marhosa na mangolu, tu nasa na mardaging, na di tano on.\n9:17 Dung i ninna Debata ma tu si Noak: On ma tanda ni padan na hupahot tu nasa na mardaging, na di tano on.\n9:18 Ianggo anak ni si Noak, angka na ruar sian parau i, on do: Si Sem, si Ham dohot si Japet. Alai anggo si Ham ama ni si Kanaan do i.\n9:19 Na tolu i do anak ni si Noak, jala sian nasida do rarat jolma i tu sandok tano on.\n9:20 Dung i dipungka si Noak ma sada porlak anggur, ai paruma do ibana.\n9:21 Dung i diinum ma deba anggur i jadi mabuk, gabe dipasalang ibana di tongatonga ni undungundungna.\n9:22 Jadi diida si Ham, ama ni si Kanaan, parsaemaraon ni amana, gabe dipaboa ma tu hahana na dua i na di balian.\n9:23 Dung i dibuat si Sem dohot si Japet sada ulos, jala diampehon tu abaranasida na dua, dung i mardalan pudi ma nasida laho manghungkupi parsaemaraon ni amanasida, bohinasida pe tundal do, asa unang diida parsaemaraon ni amanasida i.\n9:24 Dung tarjolma si Noak sian mabukna jala diboto na binahen ni anakna sianggian i tu ibana.\n9:25 Jadi ninna ma: Hona bura ma si Kanaan, jampurut ni angka naposo ni angka hahana ma ibana.\n9:26 Angkup ni didok ma: Pinuji ma Jahowa, Debata ni si Sem, jala naposona ma anggo si Kanaan.\n9:27 Dipararat Debata ma ia si Japet, asa maringan ibana di bagasan undungundung ni si Sem, jala naposona ma anggo si Kanaan i.\n9:28 Ia leleng ni si Noak mangolu, dung aek na sumar i tolu ratus limapulu taon do.\n9:29 Jadi sia ratus limapulu taon ma sandok umur ni si Noak, dung i mate ma ibana.\nAugust 21, 2008 · 14:32\n10:1 On do angka sundut ni anak ni si Noak: Si Sem, si Ham dohot si Japet jala tubuan anak be do nasida, dungkonsa aek na sumar i.\n10:2 Angka anak ni si Japet: Si Gomer, si Magog, si Madai, si Javan, si Tubal, si Mesek dohot si Tiras.\n10:3 Ia anak ni si Gomer i: Si Askenas, si Ripat dohot si Togarma.\n10:4 Ia anak ni si Javan i: Si Elisa, si Tarsis, si Kittim dohot si Dodanim.\n10:5 Sian nasida rarat angka bangso tu pulopulo mangihuthon luatna be dohot pangkulingna dohot margana dohot bangsona.\n10:6 Ia anak ni si Ham: Si Kus, si Mizraim, Put dohot si Kanaan.\n10:7 Ia anak ni si Kus i: Si Seba, Hevila, Sapta, Raama dohot Saptika. Ia anak ni si Raama i: Si Seba dohot si Dedan.\n10:8 Alai ia si Kus manubuhon si Nimrod, na mamungka marsiajar ulubalang di tano on.\n10:9 Parburu na begu ibana maradophon Jahowa. Ala ni do didok halak: Parburu na begu maradophon Jahowa, doshon si Nimrod.\n10:10 Ia mula ni harajaonna i, i ma Babel, Erik, Akkad dohot Kabne, angka na di luat Sinear.\n10:11 Sian luat i borhat muse si Assur, jala dipungka huta Ninive dohot Rehobot Ir dohot Kala.\n10:12 Angkup ni Resen, di holangkolang ni Ninive dohot Kala, i ma huta na bolon.\n10:13 Dung i ditubuhon si Mizraim ma halak Lud, halak Anam, halak Lehab dohot halak Naptu.\n10:14 Dohot halak Patrus, dohot halak Kaslu, haroroan ni halak Palistim dohot Kaptor.\n10:15 Ia si Kanaan ditubuhon ma si Sidon, anak buhabajuna i dohot si Het.\n10:16 Dohot si Jebusi, si Amori, si Girgasi.\n10:17 Dohot si Hevi, si Arki dohot si Sini.\n10:18 Dohot si Arvadi, si Zemari, si Hamati, dung salpu i marserak ma angka marga ni halak Kanaan.\n10:19 Ia parbolatan ni halak Kanaan, olat ni Sidon ro di Gerar tolhas tu Gaza, ro di Sodom dohot Gomorra dohot Adma dohot Zeboim, tolhas tu Lasa.\n10:20 I ma anak ni si Ham mangihuthon margana dohot pangkulingna, di angka luatna dohot bangsonasida be.\n10:21 Jadi tubuan anak ma dohot si Sem, ibana do ama ni sude anak ni si Heber, anggi ni si Japet, hahana i.\n10:22 Ia anak ni si Sem: Si Elam, si Assur, si Arpaksad, si Lud dohot si Ram.\n10:23 Ia anak ni si Ram i: Si Us, si Hul, si Geter dohot si Mas.\n10:24 Ia si Arpaksad manubuhon si Sela; ia si Sela manubuhon si Heber.\n10:25 Ia di si Heber tubu dua anak; goar ni na sada Peleg, ala di angka arina sirang tano on; ia goar ni anggina i si Joktan.\n10:26 Ia si Joktan manubuhon si Almodad, si Salep, si Hazarmavet, si Jerah.\n10:27 Dohot si Hadoram, si Usal, si Dikla.\n10:28 Dohot si Hobal, si Abimael, si Seba.\n10:29 Dohot si Opir, si Hevila dohot si Jobab. I ma sude anak ni si Joktan.\n10:30 Ia inganannasida olat ni Mesa sahat ro di Separ, tu dolok na tungkan habinsaran.\n10:31 I ma angka anak ni si Sem mangihuthon margana dohot pangkulingna di angka luatna dohot bangsonasida be.\n10:32 I ma pinompar ni anak ni si Noak mangihuthon marganasida di bangsona be; jala sian nasida marserak angka bangso di tano on, dungkonsa aek na sumar i.


06 Josua | Alkitab TOBA\nCategory Archives: 06 Josua\n8:1 Dung i didok Jahowa ma tu si Josua: Unang ho mabiar, jala unang tahuton! Arahon ma sandok sialo musu, jala borhat ma ho nangkok dompak Ai. Ida ma, nunga hupasahat tu tanganmu raja ni Ai dohot bangsona, ro di hutana dohot tanona.\n8:2 Jala bahenonmu do tu Ai dohot tu rajana, songon na binahenmi tu Jeriko dohot tu rajana; holan tabantabanna dohot pinahanna, jadi do bagionmuna di hamu; alai bahen ma paronggopan sada di pudi ni huta i.\n8:3 Jadi borhat ma si Josua dohot sandok sialo musu laho nangkok tu Ai; jala dipillit si Josua ma tolupulu ribu halak, angka na begu marmusu, jala disuru nasida bornginna i.\n8:4 Jala ditonai ma nasida songon on: Monggop ma hamu tu pudi ni huta i; alai unang maholangku hamu sian huta i, jala managam ma saluhut hamu.\n8:5 Alai anggo ahu dohot sandok bangso na rap dohot ahu, dapothononnami ma huta i. Jadi molo ruar nasida manjumpangkon hami, songon na parjolo i, maporus ma hami maradophon nasida.\n8:6 Jadi ruar ma nasida mangeahi hami, paima husirang hami nasida sian huta i; ai dohononnasida ma: Maporus do nasida maradophon hita songon parjolo i. Jala di na maporus i hami maradophon nasida.\n8:7 Hehe ma ianggo hamu sian paronggopan, jala manoluk huta i; ai lehonon ni Jahowa Debatamuna ma huta i tu bagasan tanganmuna.\n8:8 Jala ia dung ditaban hamu huta i, surbuonmuna ma huta i dohot api; hombar tu hata ni Jahowa ma bahenonmuna. Ida ma, ahu do manonahon i tu hamu.\n8:9 Jadi disuru si Josua ma nasida, gabe laho nasida tu paronggopan i, jala monggop nasida diholangkolang ni Betel dohot Ai, tungkan hasundutan sian Ai, laos marborngin anggo si Josua di na saborngin i di tongatonga ni bangso i.\n8:10 Dung i manogotna i dipasogot si Josua ma parentahon angka parangan i, jala nangkok ibana dohot angka sintua ni Israel manguluhon angka parangan i tu Ai.\n8:11 Jala sandok sialo musu na rap dohot ibana, nangkok do tolhas ro di tondong ni huta i, jala marsaro nasida tungkan utara sian Ai, holan rura sada holangholangna sian Ai.\n8:12 Dung i dibuat ibana ma arga lima ribu halak, jala didokkon nasida monggop di holangholang ni Betel dohot Ai, tungkan hasundutan ni huta i.\n8:13 Dung i dipaodor nasida ma parangan ni sandok parsaroan i na tungkan utara ni huta i, dohot angka na monggop i tungkan hasundutan ni huta i. Jadi mardalan ma si Josua di na saborngin i tu tongatonga ni rura i.\n8:14 Jadi dung diida raja ni Ai songon i, humalaput ma nasida, dipasogot angka baoa ni huta i ma ruar manjumpangkon Israel laho martongtang, rajai dohot sandok naposona tu tongtangan na tiniti di jolo ni adaran, ai ndang diboto ibana naung adong monggop musuna di pudi ni huta i.\n8:15 Jadi lumindak ma si Josua dohot sandok Israel maradophon nasida, jala maporus sian dalan tu halongonan.\n8:16 Dung i satingting ma sandok pangisi ni huta i mangeahi, jala dieahi nasida si Josua, gabe sirang nasida sian huta i.\n8:17 Jala ndang adong tading nanggo sahalak di Ai dohot di Betel, na so ruar mangeahi Israel, jala talak huta i ditadingkon nasida laho mangeak Israel.\n8:18 Dung i didok Jahowa ma tu si Josua: Paunjur ma hujur na di tanganmi dompak Ai; ai nunga hupasahat tu tanganmu huta i. Jadi dipaunjur si Josua ma hujurna di bagasan tanganna dompak huta i.\n8:19 Jadi hapogan ma angka na monggop i hehe sian ingananna, jala marlojong nasida, dung dipatoltol ibana tanganna, gabe masuk ma nasida tu huta i, jala ditaban, disiluhon nasida manurbu huta i.\n8:20 Dung i humusor ma angka baoa sian Ai dompak pudi, gabe diida nasida ma martimpul timus ni huta i dompak langit, jala ndang adong be gogonasida maporus manang dompak dia; jala bangso na maporus dompak halongonan mulak muse mangalo dompak pangeahi.\n8:21 Alai dung diida si Josua dohot sandok Israel naung ditaban angka na monggop i huta i, jala naung martimpul timus ni huta i, mulak nasida, jala dibunu nasida sude angka baoa sian Ai.\n8:22 Ruar ma dohot angka nasida sian huta i manjumpangkon nasida, jadi dihapit Israel i ma nasida tuk humaliang, jala dibunui nasida, paima soadong tading sian nasida nanggo sahalak maporus manang malua.\n8:23 Dung i ditangkup nasida ma raja ni Ai songon i mangolu, jala diboan ibana tu si Josua.\n8:24 Jadi dung siap dibunu Israel sandok isi ni Ai angka na di adaran na di halongonan, haporusanna nilelenasida i, jala ditampuli nasida saluhutna dohot podang sun siap, gabe mulak ma sandok Israel tu Ai, jala ditampuli pangisina i.\n8:25 Jadi sude angka na rage di na sadari i sian baoa ro di boruboru, sampulu dua ribu ma sude isi ni huta Ai.\n8:26 Alai ndang dipasuang si Josua tanganna, na pinaunjurna i hujur i, paima sun siap sude isi ni Ai.\n8:27 Holan pinahan dohot taban sian huta i dibagi halak Israel di nasida, hombar tu hata ni Jahowa na tinonahonna tu si Josua.\n8:28 Jadi disurbu si Josua ma Ai, jala dibahen parturanggongan tarulang salelenglelengna rasirasa sadarion.\n8:29 Ianggo raja ni Ai digantung do tu hau sahat ro di botari. Alai manihir mata ni ari, didokkon si Josua ma paijuron bangkena i sian hau, jala ditimpalhon nasida ma i tu baba pintu ni harbangan ni huta i, jala dipatindang di atasna sada tambak bolon sian batu rasirasa sadarion.\n8:30 Uju i ma dipauli si Josua sada langgatan di Jahowa, Debata ni Israel di atas dolok Ebal.\n8:31 Songon na tinonahon ni si Musa, naposo ni Jahowa tu halak Israel, songon na tarsurat di bagasan buku patik ni si Musa, sada langgatan sian batu angka na sobinarbar, na so hona bosi, gabe dipelehon ma di ginjangna angka pelean situtungon tu Jahowa, jala dipelehon angka pelean hamauliateon.\n8:32 Dung i diuhirhon ibana ma disi tu angka batu i manduai patik ni si Musa, na tarsurat di adopan ni halak Israel.\n8:33 Jadi sandok Israel dohot angka sintuana ro di angka partogi dohot panguhum jongjong angkupangkup di lambung ni poti di adopan ni angka malim dohot halak Lepi, angka na mangusung poti parpadanan ni Jahowa, songon i parripe, songon i raja huta satonga di robean ni dolok Gerizim, na satonganari di robean ni dolok Ebal, songon na tinonahon ni si Musa, naposo ni Jahowa hian laho mamasumasu bangso Israel na jolo.\n8:34 Dung songon i, dijaha ibana ma saluhut hata ni patik i, pasupasu i dohot torutoru i, sude songon na tarsurat di bagasan buku patik.\n8:35 Ndang adong nanggo sada hata sian saluhut hata ni tinonahon ni si Musa, na so jinaha ni si Josua di adopan ni sandok luhutan Israel, ro di angka inaina dohot dakdanak dohot halak dagang na manompang di tongatonganasida.\n9:1 Jadi dung sar barita i dibege sude raja, angka na di bariba ni Jordan, di dolok dohot di pea dohot di sandok pasir ni laut bolon, tondong ni Libanon, i ma halak Het, Amori, Kanaan, Perisi, Hevi dohot Jebusi.\n9:2 Jadi marluhut ma nasida, marsatahi laho marmusu dompak si Josua dohot dompak Israel.\n9:3 Alai anggo pangisi ni Gibeon, dung dibege na binahen ni si Josua tu Jeriko dohot tu Ai.\n9:4 Dohot ma nasida mambahen angkal, laho ma nasida masibohal, dibuat nasida ma pardahanonan, angka na buruk, dihuli angka halode nasida dohot isian anggur angka na basebasean, jala na maribak, jala na nirahutan.\n9:5 Dohot sipatu angka na buruk, jala na nidungkapan di patnasida, jala dialithon angka ulos na buruk tu nasida, jala nasa sagusagu bohalnasida i pe, pir do jala lapuhon.\n9:6 Dung i laho ma nasida mandapothon si Josua tu parsaroan di Gilgal, jala didok ma tu ibana dohot tu halak Israel: Na ro sian tano na dao do hami, on pe bahen hamu ma parjanjian tu hami.\n9:7 Dung i didok halak Israel ma tu halak Hevi: Atik tung di tongatonganami do ho maringan, beha ma pambahennami umpungka parjanjian tu hamu?\n9:8 Alai ninna angka nasida ma tu si Josua: Naposom nama hami on! Jadi didok si Josua ma tu nasida: Ise hamu, jala sian dia hamu ro?\n9:9 Dung i didok nasida ma tu ibana: Na ro sian tano na dao situtu do hami angka naposomon, ala ni barita ni Jahowa Debatamu; ai hubege hami baritana dohot sude na binahenna di Misir.\n9:10 Ro di sude na binahenna tu na dua raja ni halak Amori, na di bariba ni Jordan, tu Sihon, raja ni Hesbon dohot tu Og, raja di Basan, na maringan di Astarot.\n9:11 Jadi didok angka sintuanami dohot sude isi ni tanonami tu hami, songon on: Boan hamu ma bohal di dalan, jala laho ma hamu manjumpangkon nasida, jala dok hamu ma tu nasida: Naposomuna do hami on, on pe sai pungka hamu ma parjanjian tu hami!\n9:12 Rotinamion, las dope huboan hami sian jabunami bahen bohalnami di ari haboborhatnami laho tu hamu on; alai anggo nuaeng, ida ma, nunga pola pir jala lapuhon.\n9:13 Jala isian ni anggurnami on, angka na hugoki hami imbaru dope, hape ida ma, nunga pola maribak, jala angka ulosnami on dohot sipatunami on, nunga pola buruk dibahen pardalanan na dao situtu.\n9:14 Jadi dijalo angka baoa i ma sian bohalnasida, alai ndang jolo disungkunhon nasida tu Jahowa.\n9:15 Jadi dibahen si Josua ma pardemahan tu nasida, jala dipungka parjanjian tu nasida, pangoluonna nasida didok, pola diuarihon angka induk ni luhutan i tu nasida.\n9:16 Alai salpu tolu ari, dung dipungka parjanjian i tu nasida, dibege nasida ma jonok do hape nasida di lambungna, jala maringan di tongatonganasida.\n9:17 Dung i borhat ma halak Israel, gabe sahat ma nasida tu hutanasida patoluarihon; angka hutanasida ondo: Gibeon, Kepira, Beerot dohot Kiriat Jearim.\n9:18 Jadi ndang dibunu halak Israel nasida, ala naung dimangmangkon angka induk ni luhutan i tu Jahowa, Debata ni Israel di nasida. Jadi marmungutmungut ma sandok luhutan i dompak angka induk i.\n9:19 Jadi didok sude angka induk i tu sandok luhutan i: Nunga pola huuarihon hami di nasida tu Jahowa, Debata ni Israel, dibahen i ndang tarbahen hita mangkahua nasida.\n9:20 Alai on ma tabahen tu nasida, tapangolu nasida, asa unang ro rimas manginona tu hita ala ni uawari, na huuarihon hami tu nasida.\n9:21 Jadi didok angka induk i ma tu nasida: Loas mangolu nasida, asa angka parsoban jala partuaek nasida di sandok luhutan i, songon na nidok ni angka induk i tu nasida.\n9:22 Jadi dijou si Josua ma nasida, jala didok tu nasida songon on: Boasa tung paotootoonmuna hami, mandok: Na holang situtu do hami sian hamu, hape maringan di tongatonganami do hamu?\n9:23 On pe sitoruan ma hamu, ndang be mansohot sian hamu gabe hatoban dohot parsoban dohot partuaek di bagas ni Debata.\n9:24 Jadi didok angka nasida ma mangalusi si Josua: Tangkas do tarbortik tu angka naposomon, na tinonahon ni Jahowa Debatam tu si Musa, naposona, lehononna tu hamu sandok tano on, jala siaphononmu sude isi ni tano on maradophon hamu; jadi mabiar situtu hami taringot tu hosanami maradophon hamu, gabe hubahen hami songon i.\n9:25 On pe, ida ma, guru dokmu do hami; na denggan jala na tigor di roham bahenonmu tu hami, i ma bahen.\n9:26 Jadi dibahen ma songon on tu nasida, dipalua nasida sian tangan ni halak Israel, asa unang nasida dibunu.\n9:27 Jadi dibahen si Josua ma nasida di ari na sasada i, gabe parsoban dohot partuaek di luhutan i dohot di langgatan ni Jahowa, rasirasa sadarion tu inganan sipillitonna.